text:
Këkunapitam yachatsikun
© 2014 Watch Tower Bible and Tract Society of Pennsylvania.
3-7 KAQ PÄGINAYAQ
Wanïqa imëka llakikïkunatam apamun 3
Wanïta vencita munar nunakuna imëkata rurayanqan 4
¡Manam wanïllawantsu llapan ushakärin! 6
Jehoväpa testïgunwan parlëkan: ¿Imanirtaq sufrimientukuna kananta Dios permitin? 8
Bibliam yanapashqa jukläyana kawakuyänampaq 12
Leyeqkuna musyëta munayanqan: ¿Imanirtaq puëdeq nunakuna dëbil kaq nunakunata dominayänanta Dios permitin? 15
OTRAS PREGUNTAS SOBRE LA BIBLIA ¿Imatataq noqapaq Dios munan?
(ENSEÑANZAS BÍBLICAS > PREGUNTAS SOBRE LA BIBLIA nishqanchö lapiri)
QARANCHÖ YACHATSIKÏPITA | ¿WANÏLLAWANKU LLAPAN USHAKÄRIN?
Wanïpaq parlëqa alläpa llakikïpaqmi, tsëmi nunakunaqa wanïpaq parlayanllatsu. Tsënö kaptimpis llapantsikmanmi chämun.
Teytantsikkuna, majantsikkuna y wamrantsikkuna wanukunampaqqa mana mëqantsikpis listutsu këkantsik. Höraqa illaqpitam o ichikllapa ichikllapam chäramunman. Peru imanö kaptimpis, manam mëqantsikpis libritsu këkantsik y alläpa llakikïtam apamun.
Antoniupa teytanqa juk accidentichömi wanukurqan. Pëmi kënö nir willakun: “Pipis wayikita wichqarkur llävita apakoqnömi. Manam ni imëpis yëkïta puëdinkinatsu. Juntu rurayanqëkillatanam yarpärinki. Mana creita munarnimpis manam ima rurëta puëdintsiktsu. Tsëpita patsëqa kawëniki jukläyanam tikrarin”.
Anglicana iglesiapita y domingukunapa juk escuëlachö yachatsikoq Dorothy jutiyoq warmipam, 47 watayoq këkaptin qowan wanukïkurqan. Pëqa wanïllawan llapampis mana ushakärinqantam pensaq, peru manam segürutsu karqan. Tsëmi pastorninta ¿imataq wanurishqa pasamantsik? nir tapurqan. Pastorninnam kënö nir contestarqan: “Tsëtaqa pipis manam musyantsu y musyanapaqqa wanïtaran shuyänantsik”.
¿Rasumpaku shuyänantsikraq precisan? ¿O imanöllapis musyëta puëdintsikku wanurishqa ima pasamanqantsikta?
QARANCHÖ YACHATSIKÏPITA | ¿WANÏLLAWANKU LLAPAN USHAKÄRIN?
Wanïqa imëka chikimaqnintsik nunanömi, y llapantsikmi vencita munantsik. Peru kuyashqa kastantsikkuna wanuriptinqa, manam wanuyanqanta creintsiktsu. Y jövin karninqa itsa mana wanunapaq kaqta pensantsik, peru tsënö creishqapis wanïqa imëkanöpapis chäramunmi.
Egiptupa mandakoqninkunaqa wanïman alläpam yarpachakuyarqan, y wallkaq nunakunallam tsënöqa yarpachakuyashqa. Pëkunaqa imëkata rurarmi wanïta vencita munayarqan, y tsënöllam mëtsika sirweqninkunapis rurayarqan. Pirämidi nishqankunata rurayanqanmi, imëkata rurayanqanta y wanïta vencita mana puëdiyanqanta rikätsikun.
Chïna nacionchö precisaq mandakoqkunapis, wanïpaq jampita ashirmi imëyaqpis kawakïta procurayarqan. Tantiyarinapaq, Qin Shi Huang mandakoqmi doctorninkunata mandarqan wanïpaq jampita ashiyänampaq. Peru tsë jampikunamanqa imëkatam winayaq, y itsachi tsëkunata upunqan wanïman chäratsirqan.
1500 watakuna witsannam, Juan Ponce de Leon më tsë markakunapa wanïpaq jampita ashirnin rikapakur purirqan. Tsënö purinqanchömi kanan witsan Florïda (Estädus Unïdus) nir reqiyanqan markata taririrqan. Tsëpita juk ishkë watakunatanam, Estädus Unïdus chunchukunawan pelyayanqanchö, wanïpaq jampita manaraq tarir wanurirqan.
Egiptuchö mandakoqkuna, Chïna nacionchö precisaq mandakoqkuna y hasta rikapakur pureqkunam wanïta vencita procurayarqan. Tsëta lograyänampaq rurayanqanwan mana acuerdu karnimpis, entiendintsikmi imanir tsëta rurayanqanta. Porqui llapantsikmi mana wanushpa kawakïtaqa munantsik.
¿Imanirtaq nunakunaqa wanïta munayantsu? Kamakoqnintsik Jehoväpaq parlarmi Bibliaqa kënö nir willakun: “Llapantam tiempunchö shumaq rurashqa. Hasta mana wanushpa kawakï munëtam shonqunkunaman churashqa” (Eclesiastes 3:11).* Tsërëkurmi 80 watakuna kawanantsikpa rantin, shumaq patsachö mana wanushpa kawakïta munantsik (Salmu 90:10). Tsënö kawakïtam shonquntsikpis munan.
¿Imanirtaq mana wanushpa kawakï munëta Dios shonquntsikman churashqa? ¿Llakikunantsikrëkurku? Manam. Diosqa awnikun wanïta ushakäratsinampaqmi. Y Bibliachöqa kutin kutinmi wanï ushakänampaq y Dios awnikushqan mana wanushpa kawakïpaq willakun. (“Wanïqa ichikllachönam ushakärinqa” neq recuadruta rikäri.)
Jesucristuqa clärum kënö nir willakurqan: “Qamllam Dios canqui. Noqa Jesucristutam que patsaman cachamarqequi. Y ishcantsicta reqimarnintsicmi, nunacuna wiñe caweyoqna cayanqa” (Juan 17:3). Wanïwan pelyachönö kanqantsikqa ichikllachönam usharinqa. Peru Jesus ninqannöpis, wanïta vencinapaqqa Diospa yanapakïnintam wanantsik.
^ par. 9 Bibliaqa willakun Diospa jutin Jehovä kanqantam.
QARANCHÖ YACHATSIKÏPITA | ¿WANÏLLAWANKU LLAPAN USHAKÄRIN?
Betaniaqa taksha markallam karqan, y Jerusalenpita kima kilömetruchömi këkarqan (Juan 11:18). Tsëchömi Jesus wanunampaq juk ishkë semänakuna pishikaptin, kuyashqa amïgun Läzaru illaqpita qeshyakurkur wanukïkurqan.
Tsëta musyarirmi, Jesusqa discïpulunkunata kënö nirqan: “Lazaroqa punikanllam, peru ewarmi riyaratsimushaq” (Juan 11:11). Peru ninqanta mana entiendiyaptinnam, ‘Lazaroqa wanushqam’ nirqan (Juan 11:14).
Pampayanqampita chusku junaq pasariptinnam Jesusqa Betaniaman chärirqan, y shoqanampaqmi Läzarupa panin Martata asheq ëwarqan. Tinkuriyaptinnam Martaqa kënö nirqan: “Teyta, sitsun qam quecho quecanquiman carqan, manam turillä wanunmantsu carqan” (Juan 11:17, 21). Tsënam Jesusqa kënö nir contestarqan: “Nogam wañushgacunata cawatsimurnin cawayga cä. Tsaymi pipis nogaman rasumpa firmi criyicurga, wañurpis cawamungalla” (Juan 11:25, NTCN).
“¡Lazaru, yarqamï!”
Nïkurnam awninqanta rurëta puëdinqanta rikänampaq, Läzaru pamparëkanqanman ëwëkur kënö nir qayarqan: “¡Lazaru, yarqamï!” (Juan 11:43). Tsënam Läzaruqa pamparëkanqampita yarqaramurqan, tsëta rikarnam nunakunaqa alläpa espantakuyarqan.
Jesusqa mas puntachöpis ishkaq nunakunatanam kawaritsishqa karqan. Jukqa Jairupa warmi wamranmi karqan, y tsë kutichöpis wamraqa punïkanllam nirqanmi (Lücas 8:52).
Rikanqantsiknömi Jesusqa wanushqakunaqa pasëpa punukashqalla këkäyanqanta nirqan, tsënö ninqanqa rasun kaqllam. Porqui pasëpa punukashqa këkaqkunaqa manam nanapäkuyantsu ni sufriyantsu, y tsënöllam wanushqakunapis këkäyan (Eclesiastes 9:5; rikäri “Wanïqa pasëpa punukashqa kënöllam” neq recuadruta). Jesuspa punta kaq qateqninkunaqa alleqmi entiendiyarqan wanushqakuna imanö këkäyanqanta. Juk librum kënö nin: “Dios munanqannölla sirwikar wanoqkunapaqqa, wanïqa pasëpa punukashqa kënöllam karqan, y pamparäyanqan sitiunam jamayänan sitiunö karqan”.*
Wanushqakuna pampanqantsikchö punïkäyanqanta y mana sufrikäyanqanta musyanqantsikqa alläpam shoqamantsik. Wanïpita rasumpa kaqta yachakurirqa mananam alläpa mantsakantsiknatsu.
Llapantsiktam paqaspa shumaq punïqa gustamantsik, peru ¿piraq munanman punurir manana riyakamïtaqa (rikchakamuytaqa)? Läzaru y Jairupa warmi wamran kawariyämunqannö, ¿imëllapis wanushqakuna kawariyämunqatsuraq?
Diosta sirweq Job nunapis alläpa sufrirninmi kënö nir tapukurqan: “Juk nuna wanurqa, ¿yapë kawarimunmantsuraq?” (Job 14:14).
Kikinmi tapukïninta contestarnin, Llapanta Puëdeq Jehoväta kënö nirqan: “Qammi qayaramanki, y noqam contestashqëki. Makikiwan ruranqëkitaqa rikëta munankim” (Job 14:15). Tsënö ninqanwanmi, Jobqa rikätsikurqan Jehovä kawaritsimunampaq kaqta següru këkanqanta.
Nunakunata Jesus kawaritsinqanmi rikätsikun wanushqakunata kawaritsimunampaq Dios podernin qoshqanta. Bibliaqa clärum kënö nir willakun: “Maquïchomi quecan wanïpa [. . .] llabin” (Apocalipsis 1:18). Tsë lläviwanmi pamparëkaqkunapa punkunkunata kichanqa, Läzaru pamparëkanqanta tsapaq qaqata lädutsiyänampaq mandakunqannölla.
Bibliaqa kutin kutinmi wanushqakuna kawariyämunampaq kaqta willakun. Tantiyarinapaq, juk angelmi profëta Danielta kënö nir parlaparqan: “Wanunkim, peru ushanan junaqkunachöqa sharkamunkim paguïkita chaskinëkipaq” (Daniel 12:13). Wanushqakuna kawariyämunanman mana creeq pushakoq religiösukunata y saduceukunatam Jesus kënö nirqan: “¡Qamcunaqa llutantam yarpäyanqui, porqui manam cäyiyanquitsu Diospa palabran escribirëcanqanta, ni Dios allapa poderyoq canqanta!” (Mateu 22:23, 29). Jina apostul Pablupis kënömi nirqan: “Noqapis marcäquicä alli ruraqtapis y mana alli ruraqtapis Teyta Dios cawaritsinanpaq caqta[m]” (Hëchus 24:15).
¿Imëtaq alli ruraqkuna y mana alli ruraqkuna kawariyämunqa? Danielta parlapaq angelqa ‘ushanan junaqkunachö’ kanampaq kaqtam nirqan. Läzarupa panin Martapis “ushanan junaqchö” turin kawarimunampaq kaqmanmi markäkurqan (Juan 11:24, NM).
Bibliachö “ushanan junaqchö” nirqa Jesus mandakunan witsampaqmi parlëkan. Pablum kënö nir qellqarqan: “Jesucristuran mandaconqa asta llapan chiqueqnincunata sitiunman churanqanyaq. Tsepitanam permitïconqa por ultimu wanïpis manana cananpaq” (1 Corintius 15:25, 26). Tsërëkurmi Diospa Gobiernun shamunampaq y kë Patsapaq munënin rurakänampaq mañakïkänantsik alläpa precisan.*
Jobqa alleqmi musyarqan, wanushqakunata kawaritsimïta Dios munanqanta. Tsë junaq chämuptinqa, wanïqa manam kanqanatsu, y mananam pipis “¿wanïllawanku llapan ushakärin?” nir tapukunqanatsu.
^ par. 8 Griëgu idiömachöqa, cementeriu palabraqa “jamanapaq sitiu” ninanmi.
^ par. 18 Diospa Gobiernumpita mas yachakïta munarqa, Rasumpëpaqa, ¿imatataq Biblia yachatsikun? librupa 8 kaq capïtulunta rikäri, kë librutaqa Jehoväpa testïgunkunam rurayämushqa. Jina www.jw.org/que päginapitam jorqëta puëdinki.
JEHOVÄPA TESTÏGUNWAN PARLËKAN
Qateqninchömi rikärishun imëpis parlayanqannö juk Testïgu juk warmita parlapëkaqta. Testïgu kaqpa Michelle jutin katsun y wayiyoq kaqpana Sofïa katsun.
Michelle: Imanöllataq këkanki, Sofïa. Kushikömi wayikichö taririnqaqta.
Sofïa: Noqapis kushikömi rikärinqaqta.
Michelle: Tsëllaraq watuqanqaqchöqa parlarqantsik sufrinqantsikta rikarnin Dios imanö sientikunqampaqmi.* Y mamëkita accidenti pasanqampita tsënö tapukunqëkitam nimarqëki. Y, ¿imanötaq mamëkiqa këkan?
Sofïa: Höraqa nanapäkunmi, peru kananqa allinömi këkan.
Michelle: Kushikömi alli këkanqanta. Peru tsëkunachö tsarakunëkiqa qampaq manachi fäciltsu.
Sofïa: Awmi, höraqa imëyaqraq sufrishun nirmi tapukö.
Michelle: Tsënö tapukunqëkiqa allim. ¿Dios sufrimientukunata ushakätsita puëdikarninqa, imanir permitinqanta pasaqchö tapunqaqta yarpankiku?
Sofïa: Awmi, yarpämi.
Michelle: Tsëpaq Biblia ninqanta manaraq rikarninmi, pasaqchö parlanqantsikpita wakinkunata yarpärinantsikta munä.
Sofïa: Allim kanqa.
Michelle: Puntataqa, Jehoväta mana jaqishpa sirweq nuna imanir sufrimientukuna kananta Dios permitinqanta tapukunqampitam yachakurqantsik, y Diosqa manam piñaparqantsu tsënö tapukunqampita, ni markäkïnin pishinqantatsu nirqan.
Sofïa: Rasunmi, y tsëtaqa manam musyarqätsu.
Michelle: Jina Jehovä sufrinantsikta mana munanqantapis yachakurqantsikmi. Bibliam willakun markanchö kaqkuna “llakikï tiempupa [pasayaptin] pëpis” llakikunqanta.* ¿Manaku alläpa shoqamantsik sufrinqantsikta rikarnin Diospis llakikunqanta musyanqantsikqa?
Sofïa: Awmi shoqamantsikmi.
Michelle: Jina ishkantsikmi pensarqantsik alläpa puëdeq këkarninqa, imë höra karpis sufrimientukunata ushakäratsinampaq kaqta.
Sofïa: Tsëtam alleqllaqa entiendïtsu. ¿Imanirtaq ushakätsita puëdikarninqa imëka mana allikuna pasananta permitin?
Michelle: Genesis libru willakunqampita yachakurishun, ¿wiyarqunkiku Adanwan Ëvapaq y Dios michanqan frütapaq willakïta?
Sofïa: Awmi, catecismuchömi yachatsiyämarqan. Diosmi juk montipa frütanta mana mikuyänampaq nirqan, peru pëkunaqa manam wiyakuyarqantsu.
Michelle: Alläpa allim. Peru ima pasanqanta ichik mas yachakurishun, tsëmi yanapamäshun nunakuna imanir sufriyanqanta musyarinapaq. ¿Leyiramunkimanku Genesis 3 kaq capïtulupa, 1-5 kaq versïculunkunata?
Sofïa: Yä, kënömi nin: “Peru Jehovä Dios kamanqan llapan chukaru animalkunapitaqa culebram engañakoq tikrarirqan. Y warmitam kënö parlapar qallëkurqan: “¿Rasumpëpaku Diosqa, kë huertachö ni mëqan plantapa frütanta mana mikuyänëkipaq niyäshurqunki?”. Tsënam warmiqa culebrata nirqan: “Kë huertachö këkaq plantakunapa frütankunataqa llapantam mikïta puëdiyä. Peru huerta chowpinchö plantapa frütantaqa, Dios nishqam: ‘Manam mikuyänëkitsu, manam, manam yatayänëkitsu mana wanuyänëkipaq’”. Tsënam culebraqa warmita kënö nirqan: “Manam wanuyankitsu. Diosqa musyanmi tsëta mikuyanqëki junaq nawikikuna kichakäriptin Diosnö alli kaqta y mana alli kaqta reqir kayänëkita”.
Michelle: Gracias. Kë versïculukunapita ichik mas yachakurishun. Puntataqa juk culebra Ëvawan parlanqantam willamantsik. Peru Bibliapa juk textunqa Ëvata parlapaq culebra Satanas Diablu kanqantam willakun.* Pëmi Ëvata Dios michanqan montipa frütampaq tapurirqan. ¿Y Diosta mana cäsukuyaptinqa imataq Adan y Ëvata pasanan karqan?
Sofïa: Wanuyänanmi karqan.
Michelle: Awmi. Tsëpitanam, Diabluqa juk mana alli rurëpita Diosta tumparqan kënö nirnin: “Manam wanuyankitsu”, juk parlakïchöqa Dios ulikoq (llullakoq) kanqantam nikarqan.
Sofïa: Tsënö tumpanqantaqa manam musyarqätsu.
Michelle: Diosta Satanas ulikoqmi nirnin tumpanqanqa, tiempuwanran contestakänan karqan. ¿Musyankiku imanir tsënö kanqanta?
Sofïa: Mmm . . . Rasumpa kaqchöqa, manam.
Michelle: Këllaman pensarishun. Juk junaqchö wayikiman shamöman y qampita mas kallpayoq kanqäta nïman. ¿Imanöraq rikätsikunkiman nikanqa mana rasun kanqanta?
Sofïa: Itsachi mëqantsik mas lasaqta pallarinqantsikwan musyarishwan.
Michelle: Awmi, itsachi imatapis lasaqta mëqantsik pallarita puëdinqantsikta rikashwan. Tsëta rurëqa manachi sasatsu kanman.
Sofïa: Ajä, entiendirinam.
Michelle: ¿Peru mana honräda kanqëkita niptïqa?, jukläyanachi kanman, ¿aw?
Sofïa: Rasunmi.
Michelle: Honrädu kanqantsiktaqa manam lasaqkunata pallarirllatsu rikätsikuntsik.
Sofïa: Awmi tsëqa rasunmi.
Michelle: Rasumpa honräda kanqëkita musyanapaqqa tiempuraqchi pasanman imanö portakunqëkita wakinkuna rikäyänampaq.
Sofïa: Rasunllatam ninki.
Michelle: Genesis libru willakunqanta yapë rikärishun. ¿Diospita mas kallpayoq kanqantaku Diabluqa nirqan?
Sofïa: Manam.
Michelle: Kallpayoq kanqantaqa Diosqa fäcil-llachi rikätsikurinman karqan. Satanasqa Dios mana honrädu kanqantam nirqan. Juk parlakïchöqa Ëvatam kënö nikarqan: “Diosqa ulipëkäshunkim (llullapëkäshunkim), noqam rasumpa kaqtaqa nikaq”.
Sofïa: Ah . . . Tsëtaqa manam musyarqätsu.
Michelle: Peru Diosqa alläpa yachaqmi, y alleqmi musyarqan mëqan rasumpa kaqta parlanqan musyakänampaqqa tiempu pasananraq precisanqanta.
Sofïa: Peru Ëva wanuriptinqa, ¿manaku cläru musyakärirqan Dios rasumpa kaqta parlanqan?
Michelle: Awmi tsënömi karqan, tsënö kaptimpis, Satanasqa manam tsëllapitatsu Diosta tumparqan. 5 kaq versïculu ninqanta yapë rikärishun ¿Ima mastataq Diablu Ëvata nirqan?
Sofïa: Dios michanqan frütata mikuriptinqa, nawinkuna kichakärinampaq kaqtam.
Michelle: Awmi jina tsëta mikurninqa “Diosnö alli kaqta y mana alli kaqta” reqiyänampaqmi nirqan. Tsënö nirqa allikunapita nunakunata Dios michëkanqantam nikarqan.
Sofïa: Entiendikänam
Michelle: Tsënö ninqanqa, alläpa mana allim karqan.
Sofïa: Manam alleqllaqa entiendïtsu.
Michelle: Diabluqa, Ëvapaq y llapan nunakunapaqmi Dios yanapayänanta mana wanayanqanta nikarqan. Jehoväqa alleqmi musyarqan kë problëma altsakänampaqqa tiempu pasananraq precisanqanta. Tsëmi Diabluta kë Patsata juk tiempupa gobernanampaq jaqirirqan, tsënöpam entëru patsa Diablupa mandakïninchö kaptin, alläpa sufrimientukuna kan.* Peru alli noticiakunatam apëkämö.
Sofïa: ¿Alli noticiakunata?
Michelle: Awmi, Bibliaqa imëka sufrimientupa pasashqapis Jehovä läduntsikchö këkanqantam yachatsikun. Tantiyarinapaq, rikärishun Salmu 31:7 textuchö rey David qellqanqanta. Pëqa alläpam sufrirqan, peru rikärishun Dios ima ninqanta. ¿Leyiramunkimanku?
Sofïa: Kënömi nin: “Rasumpam kushishqa kashaq y rasumpa kuyakoq kanqëkipitam alläpa kushishqa kashaq, llakikïnïtam rikarqunki y imanir llakishqa këkanqätapis musyarqunkim”.
Michelle: Këchö rikärinqantsiknöpis, alläpa sufrikarnimpis Davidqa shoqakïtam tarirqan pasëkanqanta Dios rikëkanqanman yarpar. Y qamqa, ¿kushikunkiku imanö sientikunqantsikta y imakunapa pasëkanqantsikta wakinkuna mana rikëkäyaptimpis Jehovä rikëkanqanta musyar?
Sofïa: Awmi alläpam kushikö.
Michelle: Jina sufrimientukuna imë karpis ushakärinampaq kaqtam Bibliaqa yachatsimantsik. Jinamampis ichikllachöna Satanaspa mandakïnin usharinampaq kaqta, y mana alli ruranqankunata Dios altsaramunampaq kaqtam yachatsikun. Tsënöpam qam y mamëki sufriyanqëkitapis ushakäratsimunqa. Peru, ¿imanirtaq sufrimientukunata ushakätsimunampaq kaqta* següru këkanqantsik? ¿Alliku tsëpita yachakurinapaq warë semäna kutiramüman?
Sofïa: Awmi, allim kanqa.
¿Biblia yachatsikunqampitaku musyëta munanki? ¿Testïgukuna rurayanqampita o creenciankunapitaku yachakïta munanki? Tsëqa, ¿imanirtaq yapë watukayashuptiki tsëkunapita tapurinkitsu? Pëkunaqa kushishqam yacharatsiyäshunki.
^ par. 7 2013 wata septiembri y octubri killakunapaq yarqamoq revistachö “Jehoväpa testïgunwan parlëkan” neq yachatsikïta rikäri. Jina www.jw.org/que nishqan päginachöpis këkanmi.
^ par. 17 Rikäri Isaïas 63:9 textuta.
^ par. 26 Rikäri Apocalipsis 12:9 textuta.
^ par. 55 Rikäri Juan 12:31 y 1 Juan 5:19 textukunata.
^ par. 61 Maslla yachakïta munarqa, Rasumpëpaqa, ¿imatataq Biblia yachatsikun? librupa 9 kaq capïtulunta rikäri. Kë librutaqa Jehoväpa testïgunkunam rurayämushqa. Jina www.jw.org/que nishqan päginachöpis këkanmi.
Templuchöqa qellëta churayänan cäjakunaqa warmikunapa patiunkuna nishqanchömi churaräyaq. El templo: Su ministerio y servicios en tiempos de Jesucristo librum kënö willakun: “Patiupa jiruroqninchö këkaq columnakunapa rurinchömi perqakunapa lädunmampa 13 cäjakuna o trompëtakuna kaq, tsëmanmi templuman ëwaqkunaqa qellëninkunata winakuyaq”.
Cäjakunataqa trompëta nirnin reqiyaq tsë niraq kayaptinmi. Cada cäjapa jananchömi ima qarëta tsëman winayänampaq qellqaraq, y juntayanqan qellëtaqa imëkachömi inshiyaq. Jesuspis tsë patiuchömi këkarqan juk waktsalla viuda warmi qellëninta winaqta rikanqan junaq (Lücas 21:1, 2).
Juk y ishkë kaq cäjamanqa tsë watapita y pasaqnin watapita templupaq impuestunkunatam winayaq. Kima kaqpita hasta qanchis kaq cäjakunamanqa kullkukunapita, palumakunapita, yamtapita, inciensupita y örupita rurashqa väsukunapita pagakuyänampaqmi qellëninkunata winayaq. Y puwaq kaqpita hasta chunka ishkë cäjakunamannam jutsankunarëkur, culpayoq kayanqanrëkur, pishqukunata qarëtanö apaqkuna, nazarëukuna y leprayoq nunakuna kachakäyanqampita qarëninkunata winayaq. Chunka kima kaq cäjamannam voluntäninkunapita qoyta munayanqan qarëninkunata winayaq.
Lücasqa jutinta apaq y Hëchus librutam qellqarqan. “Qallananpita llapanta alleq musyarir” qellqanqantam pëqa nirqan. Tsënö kaptimpis, wakin estudiösu nunakunaqa willakunqankuna mana rasumpa kanqantam niyan (Lücas 1:3). ¿Mëqantataq creishwan?
Lücasqa rasumpa pasakunqantanöllam willakurqan. Tantiyarinapaq, Römachö autoridäkunapaq willakurmi, Filïpu markachö pretores o juezkunapaq parlarqan; jina Tesalönica markachö politarcas o autoridäninkunapaqmi parlarqan, jinamampis Ëfesu markachö asiarcas o fiestakunata y pukllakunata patsätsir yanapakoqkunapaqmi parlarqan (Hëchus 16:20, NTCN; 17:6; 19:31). Tsënöllam Herodis Antipaspaq parlarpis tetrarca o Galilëachö mandakoq kanqanta nirqan y Sergiu Paulupaq parlarnam, Chipri markapa proconsulnin o gobernadornin kanqanta nirqan (Hëchus 13:1, 7).
Röma nacionchöqa imëkapis cambiarëkaqmi. Tsënö kaptimpis, autoridäkunapaq parlarqa nunakuna qayayanqan jutikunatam Lücasqa utilisarqan. Bibliapita alli musyaq nunam kënö nirqan: “Autoridäkunapaq parlarqa, Hëchus libruqa utilisan tsë witsanchö y sitiukunachö nunakuna autoridäninkunata qayayänampaq utilisäyanqan jutikunatam”. Y juk nunanam Lücasqa “pasakunqankunapita rasumpa kaqllata willakoq” kanqanta nin.
BIBLIAM YANAPASHQA JUKLÄYANA KAWAKUYÄNAMPAQ
YURIKUNQAN: 1922
NACIONNIN: ESPAÑA
MAS REQINAPAQ: CATÖLICA RELIGIONPITA YACHATSIKOQ
Mana alläpa kapoqyoq Espäñapa norti kaq lädunchö këkaq Bilbao markachömi yurikurqä, teytäkunapa chusku wamrankunapitaqa ishkë kaqmi karqä. Wayichöqa alläpa catölicum kayarqä, y misamampis cada junaqmi ëwayaq kayä. 23 watayoq këkarmi profesora tikrarirqa. Yachatsikïqa alläpam gustamarqan, y chusku chunka watakunapam yachatsikurqä. Religionpita yachatsikurqa alläpam kushikoq kä. Y tardikunapanam religion catölicapita warmi wamrakunata comunionta chaskiyänampaq yachatsirnin yanapaq kä.
Casädunö kushishqa 12 watana këkäyaptïmi qowäqa wanukïkurqan, tsëmi chuskun wamräkunata japalläna wätana karqan. Tsë witsanqa 33 watayoqllaran karqä. Religionnïchö shoqakïta tarita munarpis, manam kë tapukïnïkunapa respuestantaqa tarirqätsu: Jesus wanïpita libramashqantsikna këkaptinqa, ¿imanirtaq sïguintsik wanurnin? ¿Imanirtaq Gobiernïki shamutsun nir Diosta mañakuntsik alli kaq nunakuna ciëluta ëwakïkäyaptinqa? Y wanurishqa Dios juzguëkämashqaqa, ¿imanirtaq ciëlupita, purgatoriupita o infiernupita juiciu junaqpaq yarqamunantsik?
Tsëkunatam atskaq cürakunata tapurqä. Juk kaqmi “noqaqa manam musyätsu tapurïki obisputa nimarqan. Jinamampis qamqa Diosman creinkinam, tsëmi masqa precisan nimarqanmi”. Tapukïnïkunapa respuestankunata ashirmi jesuitakunapa, pentecostalkunapa y gnosticukunapa reunionninkunaman ëwarqä, peru niyämanqanqa manam shonqöman charqantsu.
Qanchis watayoq alumnämi 60 watayoqpitapis masna këkaptï Jehoväpa testïgunkunapa reunionninman invitamarqan. Rikanqä y wiyanqä gustamaptimpis alläpa ocupäda karmi yapëqa kutirqänatsu. Ishkë wata pasariptinnam, Juan y Maiti casädu Testïgukuna punköta tsaktakarayämurqan. Tapukïnïkunataqa kima killapam contestayämarqan, y tsëpitanam Bibliapita yachakur qallëkurqä.
¡Bibliapita Testïgukuna yachatsiyämänantaqa alläpam munarqä! Rasumpa kaqpita yachëkätsiyämanqanta musyanapaqmi, kima Bibliakunata igualatsir igualatsir preparakoq kä. Atska watakuna engañashqa kawanqätam cuentata qokurirqä. Creenqäwan Biblia yachatsikunqan jukläya kanqanta musyarirqa alläpam espantakurqä. Peru llakishqam këkarqa, creenqäkuna jatun montinö karpis llupikëkanqanta rikarnin.
Musyarqämi väleq tesöruta tarinqäta
Tsëllanam, ishkë kaq qowa alläpa qeshyakurkur wanurirqan. Jubilakurirmi Bilbao markapita juk tiempupa ëwakurqä. Juanwan Maitipis tsënöllam ëwakuyarqan. Bibliapita yachakïtam jaqirirqä, peru musyarqämi väleq tesöruta tarinqäta y yachakunqätaqa manam qonqarqätsu.
Ishkë chunka wata pasariptinnam, 82 watayoq këkaptï, Juanwan Maitiqa Bilbao markaman kutiramur, yapë watukayämarqan. ¡Alläpam kushikïkurqä! Cuentatam qokurirqa Jehovä mana qonqëkamashqanta, y yapëmi Bibliapita yachakur qallëkurqä. Juanwan Maitiqa pacienciawanmi yachatsiyämarqan, porqui imëpis kaq tapukïllatan ruraq kä. Punta creenciakunata chipyëpa jaqinarëkurmi Biblia ninqampita alleq yachatsiyämänanta munarqä. Jinamampis, rasumpa kaqpita familiäta y amïgökunata imanö entienditsinäpaq kaqtam yachakïta munarqä.
Jehoväpa testïgunkunapa juk asamblëanchömi 87 watayoq këkar bautisakurirqä. Tsë junaqnöqa manam imëpis kushikushqatsu karqä. Llapä bautisakoqkunam juk shumaq discursuta wiyayarqä. Yachatsikamoq ninqanqa hasta waqaratsimarqanmi. Jehovä parlapëkämaqnömi karqan. Bautisakuriptïnam, atskaq Testïgukuna mana reqikaptïpis felicitämaqni shayämurqan.
Imëpis musyarqämi Jesus Diosman chätsikoq “näni cuenta kanqanta” (Juan 14:6). Peru Bibliapita yachakurmi Jehoväta mas alleq reqirqö. Kananqa kuyashqa teytätanö y amïgötanömi mañakïta puëdï. Acerquémonos a Jehová* libruta leyinqämi kawënïchöqa alläpa precisaq kashqa. Leyir qallarqa juk paqasllachömi leyirnin usharirqä. Jehovä llakipäkoq kanqanta yachakurirqa alläpam kushikurqä.
Mëtsika tiempupa rasumpa kaqta ashinqäman pensarninqa, yarpärï Jesus kënö ninqanmanmi: “¡Imatapis mañacuyaptiqueqa, Dios qoyäshunquim! ¡Asherqa, tariyanquim; puncuta tsactacuyaptiquipis, quichapäyäshunquim!” (Mateu 7:7). Kananqa tapukïnïkunapa respuestankunata yachakurqömi, y yachakunqäpita wakinkunata yachatsirmi alläpa kushikö.
90 watayoqna karnimpis, Jehoväpa kaqchöqa jövinllam sientikö. Jehoväpa testïgunkuna Yachatsikuyänan Wayiman cada ëwarninqa alläpa shumaq yachatsikïkunatam yachakö, y kushikömi kuyashqa cristiänu mayïkunawan juntakarirnin. Dios awnikushqan Mushoq Patsachöqa yapëmi yachatsikoq këta munä (Apocalipsis 21:3, 4). Jina wanushqa këkaq kuyashqa kastäkunata rikäritapis alläpam munëkö. Pëkunatapis rasumpa kaqpita yachatsita puëdishaqmi, y Jehoväta tsatsayënichö reqinqätapis willarishaqmi (Hëchus 24:15).
^ par. 15 Kë librutaqa Jehoväpa testïgunkunam rurayämushqa.
Diosqa mana rikakoq espïritum. Pëmi kamarqan ciëlukunata, Patsata y llapan kawëyoq kaqkunata. Pëtaqa manam pipis kamarqantsu, y imë kawar qallanqampis manam musyëtsu (Salmu 90:2). Llapan nunakuna ashiyänanta, y pëpita rasumpa kaqta musyayänantam Diosqa munan. (Leyi Hëchus 17:24-27.)
Diospaqa jutin kanmi, y imëka kamanqankunata rikarninmi Pë imanö kanqantaqa musyantsik (Romänus 1:20). Peru mas alleq reqinapaqqa, Palabran Bibliatam yachakunantsik. Tsënöpam musyashun Pë imanö kanqanta. (Leyi Salmu 103:7-10.)
Jehoväqa mana alli rurëkunataqa chikinmi, y imanö këninta rikätsikuyänampaqmi nunakunataqa kamarqan (Deuteronomiu 25:16). Tsëmi, imëka mana allikunata rurayaptin noqantsikpis piñakuntsik. Diosqa manam culpayoqtsu tsëkuna pasakunqampita. Pëqa imatapis libri akrakuyänampaqmi nunakunata rurashqa. Peru mëtsikaq nunakunam mana cabeqkunata rurarnin libri këninkunata mana allipaq utilisäyan. Tsëkuna pasakoqta rikarmi Jehoväqa alläpa llakikun. (Leyi Genesis 6:5, 6 y Deuteronomiu 32:4, 5.)
Jehoväqa alli rurëkunata kuyarninmi mana alli rurëkuna imëyaqpis kanantaqa permitinqatsu (Salmu 37:28, 29). Ichikllachöna tsë mana alli rurëkunata ushakätsinampaq kaqtam Bibliaqa willamantsik. (Leyi 2 Pëdru 3:7-9, 13, NM.)
Entëru Patsachö alli rurëkunallana kanampaq kaqtam Diosqa awnikun
Maslla yachakïta munarqa, Rasumpëpaqa, ¿imatataq Biblia yachatsikun? librupa 1 kaq capïtulunta leyiri, kë librutaqa Jehoväpa testïgunkunam rurayämushqa
Jina www.jw.org/que päginapitam jorqëta puëdinki
LEYEQKUNA MUSYËTA MUNAYANQAN
Bibliachöqa wakin puëdeq nunakuna dëbil kaq nunakunata dominayanqantam willakun. Tantiyarinapaq, 900 watakuna witsanmi m.J.sh. Nabotpa y tsurinkunapa üvas chakrankunawan Israelpa reynin Acab quedakïta munarqan. Tsëmi warmin reyna Jezabelqa, chakranwan quedakuyänanrëkur Nabotta wanutsiyänampaq patsätsirqan, y qowanqa manam micharqantsu (1 Rëyes 21:1-16; 2 Reyes 9:26). ¿Imanirtaq kënö mana alli trätukuna kananta Dios permitin?
“[Diosqa] rasonpa caqllata parlacoq[mi].” (Tïtu 1:2.)
Tsëtaqa Dios ruran mana ulikoq (llullakoq) karninmi (Tïtu 1:2). Maslla tantiyarinapaq, Diosmi punta teytantsikkunata nirqan pëpa contran churakarninqa wanuyänampaq kaqta, y ninqannöllam pasakurqan. Tsëpita patsëmi nunakunaqa wanïpita salvakïta puëdiyashqatsu. Jina tsënöllam Cainpis puëdeq kanqanrëkur wawqin Abelta wanuratsirqan, tsënöpam qallarqan puëdeq kaqkuna dëbil kaqkunata dominayanqan (Genesis 2:16, 17; 4:8).
Tsëpita patsëmi Biblia willakunqannöpis “nunaqa nuna mayinta dominashqa [sufritsinanllapaq].” (Eclesiastes 8:9). Maslla tantiyarinapaq, Jehoväqa Israel markantam mandakoqninkuna mana alli tratayaptin pëman qayakunampaq kaqta nirqan (1 Samuel 8:11-18). Hasta yachaq rey Salomonpis imëkapita impuestukunata pagayänampaqmi israelïtakunata obligarqan (1 Rëyes 11:43; 12:3, 4). Acabwan wakin reykunanäqa mas peor-ran kayarqan. Këman yarpakurkï, puëdeq kaqkuna wakinkunata dominayänanta Dios micharninqa, ¿manatsuraq ulikïkanqanta rikätsikunman karqan?
“Nunaqa nuna mayinta dominashqa sufritsinanllapaqmi.” (Eclesiastes 8:9.)
Jina imatapis chaskita munarlla nunakuna Diosta sirwiyanqantam Satanasqa nirqan (Job 1:9, 10; 2:4). Tsëmi, puëdeq kaqkuna sirweqninkunata dominayänanta Dios micharninqa, ¿manatsuraq Satanas rasumpa kaqta parlëkanqanta rikätsikunman karqan? Jina nunakunata imëkapita tsaparninqa, yanapananta mana wanayanqanta y japallankunalla gobernakïta puëdiyanqantam rikätsikunman karqan. Peru nunakunaqa japallankunalla gobernakïta mana puëdiyanqantam Bibliaqa nin ( Jeremïas 10:23). Tsëmi, Diospa Gobiernun shamunanta wanantsik, tsënöpa llapan mana alli rurëkunata ushakäratsimunampaq.
¿Tsëqa makin choqpashqatsuraq Diosqa këkan? Manam, pëqa ishkë cösaskunatam rurëkashqa. Juk kaq: Alleq clärum musyatsikushqa puëdeq kaqkuna dëbil kaqkunata dominayanqampita. Tantiyarinapaq, Palabran Bibliachömi willakun Nabotpa chakranwan quedakunanrëkur Jezabel imata ruranqanta. Jina willakunmi nunakunata mana allita rurayänampaq Satanas Diablu yanapanqanta ( Juan 14:30; 2 Corintius 11:14). Mana alli rurëkunapaqwan puëdeq kaqkuna rurayanqampaq musyatsikurnin y pipa yanapakïninwan tsëkunata rurayanqanta willakurninmi, Diosqa yanapamantsik mana allikunata mana ruranapaq y mana wanushpa imëyaqpis kawakïta mana oqranapaq.
Ishkë kaq: Diosqa awnimantsik llapan mana alli trätukunata ushakätsimunampaqmi. Acabwan Jezabel y mëtsikaq nunakuna mana allita rurayanqampita musyatsikunqan, y pëkunata juzganqan y castiganqanmi awnikunqanman markäkunantsikpaq yanapamantsik (Salmu 52:1-5). Jinamampis, mana alli rurëkunata altsamunampaqmi sirweqninkunata awnimantsik.* Awmi, tsëta ruraramuptinqa Nabotwan tsurinkunapis, shumaq huertaman tikrashqa patsachömi imëka mana allikunapita librina kawakuyanqa (Salmu 37:34).
^ par. 8 Rasumpëpaqa, ¿imatataq Bibliaqa yachatsikun? librupa 11 kaq capïtulunta rikäri. Kë librutaqa Jehoväpa testïgunkunam rurayämushqa.
Diospita juk libru shamuptinqa alläpa alli kanantam shuyarantsik, y tsënömi Bibliaqa. Tukïläya idiömakunachömi waranqëpayan jorqayämushqa. Jinamampis yachatsikïninkunaqa nunakunapa kawënintapis cambiëta puëdinmi. (Leyi 1 Tesalonicensis 2:13 y 2 Timoteu 3:16.)
¿Imanirtaq següru kantsik Biblia Diospita shamunqanta? Nunakuna parlanqanqa manam cumplikanllatsu, peru shamoq tiempupaq Biblia parlanqankunaqa ninqannöllam cumplikan. Tantiyarinapaq, mar Muertupa lädunmampam, pachak watakuna Jesus yurikunampaq pishikaptin Isaïas librupita rurayanqan copiata tariyarqan. Tsëchömi willakurqan Babilonia markachöqa mana ni imëpis täräyänampaq kaqta. Y tsë profecïaqa Jesus wanurinqampita atska watakuna pasanqanchöran cumplikarqan. (Leyi Isaïas 13:19, 20 y 2 Pëdru 1:20, 21.)
1.600 watachöran qellqar ushayarqan, y chusku chunka nunakunanömi qellqayarqan. Juk yachatsikïllapitam parlayarqan, y qellqayanqanqa manam contranakuntsu. ¿Imanötaq rurayarqan? Kikin Jehovämi yanaparqan. (Leyi 2 Samuel 23:2.)
Wakin Bibliata qellqaqkunataqa angelkunawanmi parlaparqan, y wakin kaqtanam suëñïninkunachö revelarqan. Imakunata qellqayänampaqmi entienditsirqan, y pëkunanam shumaq palabrakunata akrëkur qellqayarqan. (Leyi Apocalipsis 1:1; 21:3-5.)
1 2 3 4 5 6 7 8 9 10 11 12 13 14 15 16
^ ***bh pägk. 76 -85 ¿Imataq Diospa Reinon?***
Capítulo 8
¿Imataq Diospa Reinon?
¿Imataq nimantsik Biblia Diospa Reinompita?
¿Imataraq tsë gobierno ruranqa?
¿Imëraq kë Reino, Diospa voluntadninta ruramonqa kë Patsachö?
WARANQA kuti waranqapitapis más nunakunam reqiyan tsë padrenuestro nishqan oracionta. Kë oraciontaqa kikin Jesusmi yachatsikorqan, y alläpa precïsom ima ninan kanqantapis musyanantsik. Yachakurishun kë oraciompa qallananchö kima mañakïkunata, y tsënömi más musyanki Biblia yachatsikonqanta.
2 Kë qallanan oracionchömi Jesus nerqan wiyaqninkunata: “Qamkunaqa, Dyosta mañakuyanki keynow: Syelukunachow keykaq Teytalläkuna, jutiki santifikashqa katsun. Reynïki shamutsun. Muneyniki rurakätsun syeluchownow, tseynowlla patsachowpis” (Mateo 6:9-13, QKW). ¿Ima ninantaq kë kiman mañakïkuna?
3 Jehová Diospa shutimpitaqa alleqnam yachakurerqontsik. Hina rikarqontsiknam Diospa voluntadnimpita, ruranqanta y shamoq tiempochö nunakunapaq ruramunantapis. Pero “Reynïki shamutsun” nerqa, ¿imapaqtaq Jesus parlëkarqan? ¿Imataq Diospa Reinon? Kë reino chämorqa, ¿imanöraq Diospa shutinta santificanqa? Tsë Reinopa shamïnenqa, ¿imanötaq paqtan Diosnintsikpa voluntadnin rurakänanman?
¿IMATAQ DIOSPA REINON?
4 Diospa Reinonqa, Jehová Dios ciëlochö churanqan gobiernom. Y kikinmi tsë gobiernochö gobernamunampaq Reytaqa akrashqa. ¿Pitaq tsë Reyqa? Jesucristum. Pëqa, kë Patsachö llapan gobernantekunapitaqa más poderyoqmi, tsëmi “reykunapa Reynin, i señorkunapa Señornin”, nin Bibliachöqa (1 Timoteu 6:15, QKW). Llapan gobiernokunapitapis masmi Jesuspaqa podernin kan, imëka allikunata ruramunampaqpis.
5 ¿Mëpita patsëraq Diospa Reinonqa gobernamonqa? ¿Mëchötaq Jesusqa këkan? Rikanqantsiknömi, huk qeruchö wanuratsiyanqampita kawariramur, ichik tiempollatana ciëlota kutirerqan (Hechos 2:33). Awmi, ciëlochömi këkan Diospa Reinonqa. Tsëmi Bibliachöqa ‘selestyal reynu’ nishpa parlan kë gobiernopaq (2 Timoteu 4:18, QKW). Pero ciëlochö këkarpis kë Patsamanmi gobernamonqa (Apocalipsis 11:15).
6 Jesusnöqa manam huk Rey kantsu. ¿Imanirtaq tsëtaqa nintsik? Mana wanoq Rey kaptinmi. Manam nunakunanö wanoqtsu, tsëmi: “Pey japallanmi mana wanoq, i yachan mana chäna aktsichow” nishpa Bibliaqa nimantsik (1 Timoteu 6:16, QKW). Tsënöpam mana ushakaq kanqa llapan alli ruranqankuna. Awmi, atska allikunatam ruramonqa nunakunapaq.
7 Jesuspaq Biblia nenqanta rikë: “Jehovapa espïritunqa pëchömi kanqa, musyëyoq kanampaq, willapäkoq kanampaq, kallpayoq kanampaq, yachëyoq kanampaq, y Jehovata respetanampaq. Y kushikïnenqa kanqa Jehovata mantsëchömi. Manam ni wiyanqanllapitatsu ni hanampa rikanqanllapitatsu juzganqa tsëpa rantenqa, waktsakunataqa justiciawanmi juzganqa, y patsachö manshukunapaqqa llapampaqpis igualmi kanqa” (Isaías 11:2-4). Kënö nerqa kuyakïwan, y justiciawan Jesus gobernamunantam rikätsimantsik. ¿Tsënö gobernantiki kananta munankimantsuraq?
8 Hinamampis Jesusqa manam hapallantsu gobernamonqa, más reykunapis yanapayanqam. Pablu, Timoteuta nenqanta rikärishun: “Sitsun sufrimientucunata pasensiacur pasashun; pewan juntum mandacushun” (2 Timoteu 2:12). Awmi, Jesucristuwanmi, Pablu, Timoteu y wakinpis Dios akrashqankuna, gobernayämonqa ciëlopita patsë. ¿Ëkaqraq tsënö gobernamoqpaqqa kayan?
9 Kë libropa capítulo 7 nishqanchö rikanqantsiknömi huk visionchö apóstol Juan rikarqan “‘Sion’ [ciëlochö Reynö gobernamunan sitiom] nishqan jirca janancho Achcas [Jesucristu] shëcaqta. Pewan juntum quecayarqan juc pachac chuscu chunca chuscu waranqa (144.000) nunacuna. Tse nunacunapa urcuncunachomi Achcaspa y Papänin Dios Yayapa jutincuna escribirëcarqan”. ¿Pikunataq tsë 144.000 kayan? “Pecunaqa mecho tsechopis Achcastam qatiyarqan. Puntatam salbasiontapis chasquiriyashqa cayarqan. Tsemi imeca murucushqantsicpa punta wawan cuenta Diospaq y Achcaspaq cayarqan” (Apocalipsis 14:1, 4). Këkunaqa Jesucristupa fiel qateqninkuna, y ciëlopita patsë gobernayämunampaq akrashqam kayan. Wanurir y kawariramurllam, Jesuswan junto “patsacho nunacunata” gobernayämonqa (Apocalipsis 5:10). Apostolkuna kawayanqan tiempopita patsëmi, Dios Yayaqa akrar qallëkorqan kë fiel cristianokunata pachak chusku chunka chusku waranqaman (144.000) tinkonqanyaq.
10 Jesusta y 144.000 nunakunata gobernayänampaq akrarqa, alläpa kuyakoq kanqantam Jehová rikätsimarqontsik. Musyarinapaq, Jesusqa nunam karqan, tsëmi imanö hipana kanqanta musyan. Tsëmi Pabluqa nerqan: “Jesucristuta noqantsictanolla shonquncho jipatsir diablu tenteta munarqan. Tseno quecaptinpis, pëqa manam jutsaman ishquerqantsu. Tsemi debil quenintsicta musyar, ancupäcoq [llakipäkoq] car, yanapamantsic jutsaman mana ishquinapaq”, nishpa (Hebreus 4:15; 5:8). Y pëwan gobernayämunampaq kaqkunapis nunakunapa hipakïninkunatam aguantayashqa. Hinamampis tukïläya qeshyakunata, y hutsasapa këtapis aguantayashqam. Tsëkunata pasashqa karmi llapan nunakunapa kawëninkunachö hipakïninkunata musyayanqa.
¿IMATATAQ DIOSPA REINON RURAMONQA?
11 Jesusqa manam Diospa Reinon shamunampaq mañakuyänanllapaqtsu yachatserqan qateqninkunata, sinöqa “syeluchownow” “patsachowpis” Diospa voluntadnin rurakänampaqwan mañakuyänampaqmi nerqan. Diosnintsik këkanqan ciëlochöqa imëpis angelninkunaqa voluntadninta rurëkayashqallam. Tsënö kaptimpis huk angelmi chiki tikrakurerqan capítulo 3 nenqanchö yachakonqantsiknö, y tsënöpam Adantawan Evata hutsaman ishkiratserqan. Capítulo 10 nenqanchömi yachakushun más kë Satanás nishqan angelpitaqa. Diosmi permiterqan kë chiki ángel y qateqninkuna —demonio nishqankuna — ciëlochö huk tiempo kayänampaq. Tsëmi Jesuspa tiemponchöqa, llapan angelkunatsu Diospa voluntadninta rurëkäyarqan. Pero tsëtaqa, Satanasta vencirirmi Jesus altsanan karqan Diospa Reinonchö gobernar qallëkamurnin (Apocalipsis 12:7-9).
12 Kë qellqarëkaq profecïakunam rikätsimantsik imanö pasanantapis: “Tsepitanam wiyecorqä sielupita fuertipa queno nimoqta: ‘Diosman creyicoqcunata paqasta junaqta shimpipaq diabluta cananqa weqaparcuyashqanam. Tsemi poderninwan Dios mandacunan öra y nunacunata salbanan öra chäramushqana. Cananpitaqa Dios Acrashqanpa mandaquininllachonam llapanpis cayanqa’” (Apocalipsis 12:10). ¿Tantearerqonkiku kë textochö ishkë rurëkuna kanqanta? Puntatam, Jesucristu, Dios Yayapa Reinonchö gobernar qallëkun. Tsëpitanam, ciëlopita Satanasta Patsaman qarqarayämun.
13 Tsëpitanam rikäshun kë ishkan importante rurëkunaqa cumplikashqana kanqanta. Tsëpitaqa, ¿imakunayanraq pasashqa? Ciëlochö pasanqanta leishun: “Tseyreykur kushikuyey, syelukuna, i tseychow yachaqkuna” (Apocalipsis 12:12, QKW). Tsëmi, ciëlochö angelkunaqa alläpa kushïkuyarqan, Satanasta ciëlopita qarqarayämuptin, tsëpita patsëqa Jehová Diosllatanam serviyan kushishqa llapan tsëchö quedaq angelkuna y allillanam kakuyan. Tsënöpam ciëlochöqa Diosnintsikpa voluntadnin rurakëkanna.
14 ¿Ima nishwanraq Patsapaqqa? Bibliachömi kënö willamantsik: “¡Allaw patsachow i lamarchow yachaqkuna! Qamkunamanmi dyablu urämushqa alläpa piñakiywan, ichikllana tyempun kanqanta musyar”, nishpa (Apocalipsis 12:12, QKW). Satanasqa alläpa piñashqam këkan, ciëlopita qarqayämushqa kaptin y ushakänampaq ichikllana tiempo pishenqanta musyar. Tsënö alläpa piñashqa karmi kë Patsachö imëka mana allikunatapis rurëkan. Qateqnin capïtulochömi yachakushun más kë mana allikuna ruranqampita. Tsënö kaptenqa, ¿imanötaq kë Reinoqa, Diospa voluntadninta ruramonqa kë Patsachö?
15 Yarpankiku imanö kë Patsa kanantaraq Dios Yaya munarqan. Capítulo 3 nishqanchö yachakonqantsiknöpis, tsë shumaq Edén huertata rurarninmi Jehová rikätsikorqan, kë llapan Patsa huk shumaq paraïsoman tikrananta, y mana wanushpa alli nunakuna tärayänanta. Pero Satanás, Adantawan Evata hutsaman ishkiratsiptinnam, Diosnintsikpa munënenqa mana rurakarqannatsu, pero Dios Yaya munanqanqa manam ushakashqatsu. Jehová Diosqa munëkanllam, tsëmi kë palabranchö: “Alli kaqkunam patsata chaskiyanqa, y tsëchömi mana wanushpa tärayänqa”, nenqan cumplikänanta munan (Salmo 37:29). Y këtaqa ruramonqa Diospa Reinonmi. ¿Imanö?
16 Daniel 2:44 nenqanchömi tarintsik kë profecïata: “Kë reykunapa tiemponchömi, ciëlochö Dios mana ushakaq reinota churamonqa. Ke reinopa rantenqa mananam hukqa yëkonqanatsu. Y chipyëpam ushakätsenqa patsachö gobiernokunata, y kikinmi imëyaqpis mana ushakashpa kanqa”. ¿Ima nimantsikmi kë profecía Diospa Reinompaq?
17 Kë textopa qallananchöqa, Dios Yayapa Reinonqa patsakanqa “kë reykunapa tiemponchömi” ninmi, këqa kë Patsachö gobiernokuna o reinokuna këkaptinllaran ninanmi. Tsëpitanam, kë Reinoqa imëyaqpis kanqam nimantsik. Manam ni ima gobiernopis ushakätsenqatsu, ni rantin yëkonqatsu. Hina tsëpitapis, Diospa Reinon kë Patsachö gobiernokunawan guerrachö kanantam nimantsik, y këchö venceqqa Diospa Reinonmi kanqa. Tsëpitanam, huk gobiernolla kanqa llapan nunakunapaq.
18 Bibliaqa atska kutim willamantsik, Diospa Reinonwan, Patsachö gobiernokunaqa guerrachö kayänanta. Awmi, kë tiempo ushakëninman chaptenqa, mana alli espïritukunam “jinantin nacioncho reycunata” ulipäyanqa o llullapäyanqa. ¿Imapaq? “Dia del juisiucho puedeq Diospa contran pelyayänampaq”. Kë llapan gobiernokunam ëllukashqa kayanqa “hebreu idiomacho Harmagedon” nishqan sitioman (Apocalipsis 16:14, 16). Tsë ishkan versículo rikätsimanqantsiknömi Diospa Reinonwan nunapa gobiernon peleayanqantaqa Har–Magedón, o Armagedón nishpa shutitsin.
19 ¿Imataraq Diospa Reinon apamonqa Armagedonwan? Pensarishun yapë Dios Yayantsik munanqankunaman: Pëqa kë Patsa huk shumaq paraïsoman tikrananta, y alli nunakuna pëllata servir kawayänantam munan. ¿Imanirtaq Diosnintsikpa munënin kanan tiempo rurakëkäntsu? Huk problëmaqa, hutsasapa kënintsikmi, tsëmi qeshyantsik y wanuntsik. Pero capítulo 5 nishqanchömi yachakorqontsik, mana wanushpa kawanapaqqa Jesucristu wanïninwan salvamanqantsikta. Itsapis yarpankiman Juan qellqanqanchö nenqanta: “‘Que patsacho nunacunata allapa cuyarninmi, Dios jucllella tsurinta cachamorqan, peman marcäcoqcuna mana condenashqa cayänampaq sinoqa wiñepa cawayänanpaq’” (Juan 3:16).
20 Huk kaq problëmanam, nunakunapa mana alli comportakïnin. Ulikuyan o llullakuyan, warmipis, ollqupis lluta purikuyan. Diospa voluntadnintaqa rurëta munayantsu. Pero kë mana allita ruraq nunakunaqa ushakäyanqa Armagedón nishqan Diospa guerranchömi (Salmo 37:10). Hinamampis gobiernokunaqa manam nunakuna allita rurayänampaq yanapayantsu, tsëpis manam yanapakuntsu Diospa munënin kë Patsachö mana rurakëkänampaq. Tsë gobiernokunaqa unëpitapis mana allillatam rurayashqa, y manam allikuna rurëta puëdeyantsu. Tsëmi alleq claro Bibliaqa willakun: “Nunaqa, nuna mayinta dominashqa hipatsinanllapaqmi”, nishpa (Eclesiastés 8:9).
21 Tsë Armagedón pasariptenqa, Dios Yayapa Reinonllam gobernanqa llapan nunakunata. Kë Gobiernoqa, Diospa munënintam ruramonqa y atska bendicionkunatam apamonqa. Satanasta y demonionkunatapis limpum ushakätsenqa (Apocalipsis 20:1-3). Jesuspa wanïnenqa alläpa valoryoqmi, tsërëkurmi nunakuna qeshyayanqanatsu ni wanuyanqanatsu, awmi, mana wanushpam kawayanqa (Apocalipsis 22:1-3). Hinamampis kë Patsatam huk paraïsoman tikratsenqa. Tsënöpam tsë Reinoqa, Dios Yayapa shutinta santificanqa y pëpa munëninta kë Patsachö ruramonqa. ¿Ima ninantaq tsëqa? Llapan nunam Jehová Diospa shutinta respetanqa y honranqa ninanmi.
¿IMËTAQ DIOSPA REINON GOBERNAR QALLAMONQA?
22 Jesus qateqninkunata “Reinïki shamutsun” nishpa mañakuyänampaq nenqanqa, clärom këkarqan tsë tiempochö Diospa Reinon manaraq reinar qallanqan. ¿Jesus ciëlota kutiriptinllaku chämorqan tsë reino? Manam, Salmo 110:1 nishqanchömi willamantsik: “Jehová Diosmi Señornïta nerqan: ‘Derecha kaq lädoman täkaramï, chikishoqnikikunata chakiki harunanman churamonqäyaq’”, nishpa. Kë profecïaqa Jesus kawariramuptinraq pëchö cumplikanqantam niyarqan Pedruwan Pablu (Hechos 2:32-35; Hebreus 10:12, 13). Awmi huk tiemporan Jesusqa reinota chaskinampaq shuyaränan karqan.
23 ¿Ëka tiemporaq shuyaränan karqan? 1800 ushanan y 1900 qallanan watakunachömi, wallkaqlla Bibliata estudiaq nunakuna, musyariyarqan Jesus shuyaranqan tiempoqa 1914 watachö ushanqanta (Kë 1914 watapaq más musyanëkipaqqa ashi apendicekuna 215 a 218 paginachö.) 1914 watapita patsachö llapan pasakonqankunam rikätsimantsik Biblia estudiaqkuna entendiyanqan rasumpa kanqanta. Y Bibliachö profecïakuna cumplikanqanmi, rikätsimantsik 1914 watachö Jehová, Reytanö Cristuta churanqanta y tsëpita gobernar qallamonqanta. Tsëmi kawëkantsik Satanaspa “ichikllana tiempon” ushakänampaq pishikanqanchö (Apocalipsis 12:12; Salmo 110:2). Hina nishwanmi, Diosnintsikpa munënin kë Patsachö rurakänampaqqa ichikllana pishikanqanta. ¿Alli noticiatsuraq këqa? ¿Rasumpatsuraq cumplikanqa? Qateqnin capïtulochömi rikäshun, kë cumplikänampaq Biblia yachatsikonqanta.
BIBLIA YACHATSIKONQAN
▪ Diospa Reinonqa ciëlochö huk gobiernom. Reyninmi Jesucristu, pëwanmi gobernayämonqa 144.000 Patsapita akrashqa nunakuna (Apocalipsis 14:1, 4).
▪ Diospa Reinonqa 1914 watachömi gobernar qallamorqan, tsëpitam Satanasta ciëlopita qarqayamorqan kë Patsaman (Apocalipsis 12:9).
▪ Diospa Reinonqa ichik tiempollachönam ushakätsimonqa llapan Patsachö gobiernokunata, y kë Patsatam huk paraïsoman tikratsimonqa (Apocalipsis 16:14, 16).
[Yachakunapaq kaqpa tapukïninkuna]
1. ¿Ima reqishqa oraciompitataq yachakushun?
2. ¿Mëqankunataq Jesus yachatsikonqan kima mañakïkuna?
3. ¿Imakunatataq alleq reqishwan kë Reinopita?
4. ¿Imataq Diospa Reinon, y pitaq Reyninqa?
5. ¿Mëpita patsë, y mëmanraq Diospa Reinon gobernamonqa?
6, 7. ¿Imanirtaq Jesusqa wakin reykunapitaqa hukläya?
8. ¿Pikunaraq Jesuswan gobernayämonqa?
9. ¿Ëka nunakunataq Jesuswan gobernayämonqa, y imëtaq Dios Yaya akrar qallëkorqan?
10. ¿Imanirtaq Jesusta y 144.000 nunakunata gobernayämunampaq akrarnin, Jehová alläpa kuyakoq kanqanta rikätsimarqontsik?
11. ¿Imanirtaq qateqninkunata Jesus nerqan, Dios Yayapa voluntadnin ciëlochö rurakëkutsun nishpa mañakuyänampaq?
12. ¿Ima ishkë rurëkunatataq Apocalipsis 12:10 rikätsimantsik?
13. ¿Imataq pasarqan ciëlopita Satanasta qarqarayämuptin?
14. ¿Imataq kë Patsachö pasashqa Satanasta qarqayämonqampita patsë?
15. ¿Imanö kë Patsa kanantataq Dios munan?
16, 17. ¿Imataq nimantsik Daniel 2:44 Diospa Reinompaq?
18. ¿Imataq Diospa Reinonwan, kë Patsachö gobiernokuna peleayanqan guerrapa shutin?
19, 20. ¿Imanirtaq Dios Yayapa munënin kë Patsachö rurakëkantsu?
21. ¿Imanötaq kë Reinoqa Diospa munëninta ruramonqa?
22. ¿Imanötaq musyantsik Diospa Reinon, Jesus Patsachö këkaptin, o kawarirenqanllachö mana chämonqanta?
23. a) ¿Imëtaq gobernar qallashqa Diospa Reinon? b) ¿Imatataq yachakushun qateqnin capïtulochö?
[83 kaq päginachö dibüjukuna]
Satanasta y demonionkunata ciëlopita qarqayämonqampitam, Patsachö tukïläya problëmakunata rurar qallakïkuyarqan. Pero këqa ushakärenqanam
[84 y 85 kaq päginakunachö dibüju]
Kë Reinoqa Diospa munënintam ruramonqa Patsachö, ciëlochö ruranqannö
^ ***w13 1/9 pägk. 8 -9 ¿Llakikuntsuraq Dios sufrinqantsikta rikämarnintsik?***
JEHOVÄPA TESTÏGUNWAN PARLËKAN
¿Llakikuntsuraq Dios sufrinqantsikta rikämarnintsik?
Qateqninchömi rikärishun imëpis parlayanqannö juk Testïgu juk warmita parlapëkaqta. Testïgu kaqpa Michelle jutin katsun y wayiyoq kaqpana Sofïa katsun.
¿IMANIRTAQ KËKUNA PASANANTA DIOS PERMITIN?
Michelle: Buenos dias; kë tratädutam vecinïkikunata rikëkätsi. Tïtulunqa ¿Rasumpa kaqta musyëta munankimantsuraq? ninmi, qampaqmi këqa.
Sofïa: ¿Religion asuntupitaku parlan?
Michelle: Awmi. Rikäri qaranchö këkaq joqta tapukïkunata. ¿Mëqantaq gustashunkiman...?
Sofïa: Amana tapupallamënatsu. Manam tiempïkita perditsïta munätsu.
Michelle: ¿Imanirtaq tsëta ninki?
Sofïa: Rasun kaqchöqa, manam segürunatsu kä Dios kanqantapis.
Michelle: Tsënö pensanqëkita willaramanqëkitaqa agradecikoqmi. ¿Imëpis tsënöllaku pensarqunki?
Sofïa: Manam, wamra karqa iglesiaman ëwaqmi kä, peru unënam ëwänatsu.
Michelle: Entiendïmi. ¡Ah! Manaraqmi jutïta willarqoqraqtsu. Michellem jutïqa.
Sofïa: Noqaqa kä, Sofïam.
Michelle: Kushikömi reqirinqaqta, Sofïa.
Sofïa: Noqapis.
Michelle: Rikanqëkinöpis, manam noqanö creinëkipaq obligaqnikitsu shamurqö, peru tapurïnikitam munä: Dios mana kanqanta ninëkipaq, ¿imallapis pasashurqonkiku?
Sofïa: Awmi. Mamänï cärruwan accidentäkunqampitaqa 17 watanam pasarishqa.
Michelle: Tsëqa llakikïpaqmi. ¿Y alläpaku dañakushqa?
Sofïa: Awmi, kuyukïtapis manam puëdinnatsu.
Michelle: Allaw alläpachi llakitsishunki.
Sofïa: Awmi. “Dios kaptinqa, ¿imanirtaq tsëkuna pasananta jaqin? ¿Imanirtaq alläpa sufrinata permitin?” tsëkunamanmi alläpa yarpachakö.
¿MANA ALLIKU DIOSTA CUENTATA MAÑË?
Michelle: Tsënö sientikunqëki y tsëkunata tapukunqëkiqa entiendïpaqmi. Pipis tsënökunapa pasarqa, imanir tsëkuna pasanqantam musyëta munan. Tsënöllam pasarqan Diosta unë sirweq nunakunatapis (runakunatapis).
Sofïa: ¿Rasumpa?
Michelle: Awmi. ¿Rikäratsinaqta munankimantsuraq?
Sofïa: Allichi kanmi.
Michelle: Profëta Habacuc, Diosta imata tapunqanta rikäri. Leyirishun Habacuc 1:2, 3 textuta: “¿Imëyaqraq yanapamänëkipaq qayakallämushaq Teyta Dios, y qamqa manataq wiyëkallämankitsu? Mana alli rurëkuna kaptin, ¿imëyaqraq qayakamushaq salvëkämanëkipaq? Tsëpis manachi salvëkayämankitsu. ¿Imanirtaq rikätsimanki feyu llakikïkunatawan mana alli rurëkunata?”. ¿Qam tapukunqëkiwan igualanku kë tapukïkuna?
Sofïa: Awmi.
Michelle: Habacuc tsënö tapukunqampita Diosqa manam castigarqantsu, y markäkïnin (yärakuynin) pishinqantapis manam nirqantsu.
Sofïa: Tsëtaqa manam musyarqätsu.
JEHOVÄQA CHIKINMI SUFRIMIENTUTA
Michelle: Jina Bibliaqa yachatsikun, sufrimientuntsikkunata Dios rikanqanta y tsëpaq yarpachakunqantam.
Sofïa: ¿Imanötaq tsëqa?
Michelle: Tsëpaq Exodu 3:7 textuta rikäratsishqëki. ¿Leyiramunkimantsuraq?
Sofïa: Awmi. Kënömi nin: “Y Jehovämi kënö nirqan: ‘Egiptuchö këkaq markäpa llakikïninta rikarqömi, mälas trabajatsiyaptin noqaman qayakayämunqantam wiyarqö, allim musyä llakikur imanö sufrikäyanqanta’”.
Michelle: Gracias. Kë versïculu ninqannö, ¿Nunakuna sufriyanqanta rikanku Dios?
Sofïa: Ashi, rikanshi.
Michelle: Y manam karullapitatsu rikan. Versïculupa ushananta yapë rikäri. Diosmi nirqan: “Allim musyä llakikur imanö sufrikäyanqanta”. ¿Rumi shonqu y mana kuyakoq karninqa Dios tsënö ninmantsuraq?
Sofïa: Manachi.
Michelle: Rasunmi, pitapis sufrikaqta rikëllaqa, alläpa jukläyam tsë nunapa sufrimientunta rikar llakikunqantsikpita.
Sofïa: Rasunmi tsëqa.
Michelle: Tsëta ama qonqankitsu. Kananqa rikärishun Diospa markan unë tiempuchö sufrinqanta. Isaïas 63:9 textuchömi këkan. Versïculu qallananmi nin: “Llakikï tiempupa pasayaptinmi pëpis llakikurqan”. Markanta sufrikaqta rikarnin, ¿Dios llakikunqanta ninkimantsuraq?
Sofïa: Awmi, llakikunqantam nïman.
Michelle: Rasumpa kaqchöqa, Diosqa noqantsikpaq alläpam yarpachakun y manam sufrinata munantsu. Imapis llakitsimashqaqa, pëtapis llakitsinmi.
¿IMANIRTAQ IMATAPIS RURASHQATSU?
Michelle: Manaraq ëwakurmi jukta yacharatsïnikita munä.
Sofïa: Allichi kanman.
Michelle: Diospa podernimpaq Biblia imata ninqanta rikë. ¿Jeremïas 10:12 textuta leyiramunkimanku?
Sofïa: Awmi, kënömi nin: “Pëmi poderninwan kë Patsata kamashqa, jina alläpa yachëninwanmi kë Patsata takyatsishqa, y tantiyaq këninwan ciëluta kamashqa”.
Michelle: Gracias. Kë versïculuta maslla entiendirishun. ¿Mëtsika podertaraq Dios wanarqan ciëluchö llapan këkaqkunata ruranampaq aw?
Sofïa: Atskatachi wanarqan.
Michelle: Llapan rikanqantsikkunata ruranampaq Diospa podernin kaptinqa, ¿manatsuraq podernin kanman controlanampaq?
Sofïa: Awmi, kapunmanmi.
Michelle: Kananqa mamänikipaq yapë parlarishun. ¿Imanirtaq mamänikita sufreqta rikar llakikunki?
Sofïa: Porqui mamänï kaptin y kuyarninmi.
Michelle: Jampinëkipaq poderniki kaptinqa, ¿jampirinkimantsuraq?
Sofïa: Awmi, jampirimanmi.
Michelle: Tsë ima ninan kanqanta pensari. Bibliachömi yachakurquntsik sufrinqantsikta rikar Dios llakikunqanta y imëka sufrimientuntsikkunata ushakäratsinampaq podernin kanqanta. Tsënö karpis, manaran ushakätsishqaraqtsu. Tsëta rurëta puëdikarpis, sasaraqchi pëpaqqa kashqa manaraq tsëta rurëqa.
Sofïa: Manam imëpis tsënöqa pensashqatsu kä.
Michelle: Peru ¿imanirtaq manaraq tsëta rurashqaraqtsu? ¿Imallapis michantsuraq problëmantsikkunata kananyaq mana ushakätsinampaq?
Sofïa: Manam musyätsu, itsapis.
Michelle: Celularniki waqëkan. ¿Munankimantsuraq juk junaq këpita maslla yachakurinapaq kutiramunäta?
Sofïa: Awmi, gustamanmanmi. Gracias.
¿Biblia yachatsikunqankunapita tapukïnikikuna kanku? Testïgukunapa rurëninkuna o creenciankuna, ¿imanir tsënö kanqanta tapukurqunkiku? Tsënö kaptinqa, ¿imanirtaq pëkunawan yapë tinkurnin tapurinkitsu? Pëkunaqa kushishqam yacharatsiyäshunki.
[Päginapa ura kuchunchö willakïkuna]
Këpita mas yachatsikïtaqa tarinki Rasumpëpaqa, ¿imatataq Biblia yachatsikun?, librupa 11 kaq capïtuluchömi, kë librutaqa Jehoväpa testïgunkunam rurayämushqa.
Shamoq killa revistakunachömi, ¿imanirtaq sufrimientukuna kananta Dios permitin? neq yachatsikï yarqamunqa.
[8 kaq päginachö dibüju]
^ ***bh pägk. 86 -95 ¿‘Ushanan tiempokunachöku’ kawëkantsik?***
Capítulo 9
¿‘Ushanan tiempokunachöku’ kawëkantsik?
¿Imakuna tiempontsikchö pasanampaqtaq Biblia willakorqan?
Diospa Palabran nenqannö, ¿imanötaq nunakuna kayänan karqan ‘ushanan tiempokunachö’?
¿‘Ushanan tiempokunachö’ ima allikuna pasanantataq Biblia willakorqan?
TELEVISIONCHÖ o radiochö noticiakunata wiyar, imëllaqa tapukorqonkiku, ¿mëyaqraq kë mana allikunaqa chanqa nishpa? Kanan tiempoqa mana shuyaranqantsik höram imëka desgraciakunapis pasan, y waränin pasanantaqa manam nunakuna musyayantsu (Santiagu 4:14). Pero Jehová Diosnintsikqa musyanmi (Isaías 46:10). Unë tiempopitanam Bibliachöqa willakorqan desgraciakuna pasananta, y manam tsëllatatsu sinöqa shamoq tiempochö imëka allikuna pasanantapis nikarqannam.
2 Jesucristuqa parlarqan, kë gobiernoqa Patsachö mana allikunata ushakäratsir huk paraïsoman tikratsinantam (Lucas 4:43). Jesusta wiyaq nunakunaqa imë tsë Reino shamunantapis musyëtam munayarqan. Tsëmi, “[¿]imataq noqakunawan këkanqëkita y kë mundo ushakänanta musyayänampaqqa pasanqa?”, nishpa tapukuyarqan qateqninkuna (Mateo 24:3, NM). Tsënam, Jehová Diosllam musyan imë kë mundo ushakänantapis, nishpa nerqan (Mateo 24:36). Pero Diospa Reinon kë Patsaman manaraq alli kawakïta apamuptin imakuna pasanantapis Jesusqa willakorqanmi. Y kë tiempontsikchömi pasëkan llapan pë willakonqanqa.
3 Kë “mundopa ushakënin hunaqkunachö” pasëkanqankunata manaraq yachakurmi, puntataqa nunakuna mana rikäyashqan guerrapita yachakurishun. Kë guerraqa angelkuna kawayänan ciëlochömi karqan, y tsëchö pasanqanqa llakikïkunatam noqantsikpaq apamushqa.
CIËLOCHÖ GUERRA
4 Tsë 1914 watachö Jesucristu ciëlochö gobernar qallëkamonqantam punta capïtulochöqa yachakorqontsik (Daniel 7:13, 14). Tsëpita ichik tiempollachönam altsapakur qallëkorqan. Tsëmi Bibliachöqa kënö willakun: “Tsepitanam rara sieluchona maqanaqui qallaquicorqan. Miguelmi [Jesuspa huknin shutin] anjelnincunawan tse culebrata [Satanasta] maqayarqan. Tsenollam jina tse culebrapis anjelnincunawan ticrapuyarqan Miguelta”. Y tsë hatun maqanakïchöqa venciriyarqan Diablutam mana alli angelninkunatawan, tsëpitam kë Patsaman qarqarayämorqan. Fiel angelkunaqa alläpam kushïkuyarqan Satanás y demonionkuna ciëlochö manana kayanqampita. Pero nunakunaqa manam kushikuyänantsu karqan. Bibliam kënö willakorqan: “¡Allau patsacho [...] quecaqcuna, porqui diablum sielupita weqaparcayämushqa captin, y pocu tiempullana engañacur carinanta musyarnin, qamcunapa contrequicuna allapa piñashqa quecan!”, nishpa (Apocalipsis 12:7, 9, 12).
5 Rikärishun ciëlochö guerra kanqampita, kë Patsachö ima pasanqantapis: Alläpa piñarmi Diabluqa kë Patsachö imëka mana allikunawan nunakunata hipatsinan karqan. Y kananmi yachakushun tsë mana alli tiempokunachö kawëkanqantsikta. Pero këqa ‘pocu tiempullanam’ kanqa, y tsëtaqa kikin Satanaspis musyanmi. Bibliachöqa kë tiempota “ushanan hunaqkuna” nishpam shutitsin (2 Timoteo 3:1, NM). ¡Imanömi kushikuntsik, Diosnintsik kë mana allikunata ushakäratsimunampaq ichikllana pishenqanta! Bibliaqa willakorqanmi kë tiempochö imakuna pasanantapis y tsëtam rikärishun. Kë llapan pasëkanqankunaqa rikätsimantsik ushanan hunaqkunachö këkanqantsiktam y Diospa Reinon gobernamuptin alli nunakuna shumaq bendicionkunata chaskiyänampaq ichikllana pishenqantam. Kë ushanan hunaqkunachö chusku señalkuna cumplikänampaq Jesus nenqanta rikärishun.
USHANAN HUNAQKUNAPAQ SEÑALKUNA
6 “Juc nasionmi juc nasionwan guerata rurayanqa. Y juc marca nunacunam juc marca nunacunawan wanutsinacuyanqa.” (Mateo 24:7.) Tsë qepa waranqa watakunachömi waranqa kuti waranqëpayan nunakuna wanuyashqa guerrakunarëkur. Inglaterra markapita huk nunam qellqarqan kënö nishpa: “Imëpitapis más hatun yawar ramëqa këkushqa kë siglo XX nishqan watakunachömi. [...] Kë siglochöqa qatinallamanmi guerrakuna këkushqa, y ichik tiempollam pärareq”. Worldwatch nishqan institutom kënö nerqan: “Siglo I nishqan watakunapita hasta 1899 watayaq wanutsinakïkunapitapis, kima kutipitapis masmi kë [siglo XX] nishqan watakunachö wanutsinakïkunaqa kashqa”. Tsërëkurmi 1914 watapita patsë pachak waranqa kuti waranqapitapis más nunakuna wanïkuyashqa. Tsënömi atska nunakunata kuyashqa kastannaqta haqïkushqa tsë guerrakunaqa. Itsapis pasashqa kankiman kë llakikïkunapa.
7 “Mechopis mallaqäqui watacunam canqa.” (Mateo 24:7.) Kë pasaq kima chunka watakunachöqa murupakïkuna masmi mirëkushqa niyanmi yachaqkuna. Tsënö këkaptimpis, nunakunaqa mallaqëkayanllam mana mëchöpis mikïninkuna murukuyänampaq kaptin y rantiyänampaqpis mana qellëninkuna kaptin. Tsëmi waktsa markakunachöqa, waranqa kutipitapis waranqëpayan nunakuna kawayan kima sol-llawan o hasta mënosllawanmi cada hunaq. Casi llapannömi imëpis mallaqäyanlla. Cada watam pitsqa waranqa kuti waranqëpayan wambrakuna wanïkuyan mallaqëwan nishpa nin Organización Mundial de la Salud.
8 “Mecho tsechopis allapa feyupam temblorwan patsa cuyonqa.” (Lucas 21:11.) Tsë 1990 watapita qallëkurllam, patsatapis kichakätseq y hatusaq wayikunatapis ishkitseq sinchi patsakuyïkuna kashqa, chunka isqonnö cada wata, hinamampis cada watam chipyëpa hatusaq wayikuna ushakätseq terremötokuna kashqa ninmi Estados Unidospa Patsa Estudiaqninkuna. Hina huk estudiokunapis niyanmi: “1900 watapita patsëmi, terremötokunawan ishkë millonpitapis más wanïkuyashqa y nunakuna imëka rurayanqanwampis ichikllam wallkärishqa”.
9 “Pesti qeshyawanmi wanuyanqa.” (Lucas 21:11.) Imëka hampikunata rurëkäyaptimpis, nunakunaqa qeshyëkäyanllam unë qeshyakunawan o mushoq qeshyakunawampis. Huk informe willakonqannömi, kë pasaq chunka watakunachöqa ishkë chunka reqishqa qeshyakuna —tuberculosis, paludismo (o malaria) y cólera— y wakimpis manam fácil hampinannatsu kayan. Hinamampis kima chunkanö mushoq qeshyakunam yurirayämushqa. Wakin qeshyakunapaqnäqa manam hampi kantsu.
USHANAN HUNAQKUNACHÖ NUNAKUNA
10 Bibliachöqa manam imapis pasananllapaqtsu willakorqan, sinöqa nunakuna imanö kayänantapis nikarqanmi. Y apóstol Pablupis imanö nunakuna kayänantaqa alleqmi willamantsik. Tsëmi 2 Timoteu 3:1-5 nishqanchö willamantsik kë ushanan tiempokunachöqa ‘alläpa sasa cawaqui tiempucunam chämonqa’, nishpa. Tsëmi Pablu nenqannö kë ushanan tiempochöqa:
▪ nunakunaqa kikinkunallata kuyakuyan
▪ qellëllata kuyayan
▪ papaninkunatapis manam wiyakuyantsu
▪ manam agradecïdotsu kayan
▪ kastankunatapis manam kuyayantsu
▪ ichikllapitam piñakuyan
▪ manam ankupäkuyantsu o llakipäkuyantsu
▪ Diosta mana kuyashpam, kikinkunapa kushikïninkunallata kuyayan
▪ Diosta kuyaqnömi hananllapaqa kayan, pero kawëninkunachö rurëninkunawanqa, mana wiyakuyanqantam rikätsikuyan
11 ¿Markëkichö nunakunaqa tsënöku tikrakuriyashqa? Tsënöchiyä. Hinantin Patsachömi tsënö nunakuna kayan. Kë llapanmi rikätsimantsik Diosnintsik llapan mana allita ushakätsimunampaqqa ichikllana pishenqanta, tsëmi Bibliachöqa kënö nikämantsik: “Mana alli nunakuna qoranö winamorqa, y llapan mana allita ruraqkuna wëtamorqa, ni imëpis mana kutimoqpaq ushakäyänampaqnam kayan”, nishpa (Salmo 92:7).
ALLI KAQ SEÑALKUNA
12 Biblia nenqannömi ushanan hunaqkunaqa, imëka problëmakunata apamun. Tsënö kaptimpis alli señalkunam cumplikëkan Jehová Diosta sirveqkunachöqa.
13 “Rasumpëpa yachëqa, atskayanqam” nishpam Daniel libro willakorqan. ¿Imëraq këqa cumplikänan karqan? “Ushanan tiempokunachömi” (Daniel 12:4). Tsë 1914 nishqan watapita patsëmi Jehová Diosqa servi munaqkunata, alleq Bibliata reqiyänampaq yanapashqa. Tantearinapaq, Dios munanqanta, shutimpita, Jesucristupa wanïnimpita, wanushqakuna imanö këkäyanqanta y shariyämunantapis musyayashqam. Hinamampis Jehová Dios sirveqkunaqa, kushishqa kawayänampaq, y Dios Yayata alabayänampaq kawëtapis yachakuyashqam. Y alleqmi musyayashqa imanö Diospa Reinon kanqanta, y imanö kë Patsata altsamunantapis. ¿Imatataq tsë yachakuyanqanwan rurayan? Kë tapukïnam, kë ushanan tiempokunachö cumplikëkaq huk kaq profecïaman apamantsik.
14 ‘Llapan nunacunatam alli willaquinïta willayänequi’, nerqanmi Jesucristu ushakë tiempokunapaq parlanqan profecïachö (Mateo 24:3, 14). Awmi kë Reinopita alli willakïkunataqa hinantin patsachömi willakïkäyan, kë Reino ima kanqanta, imakunata ruramunanta, y tsë bendicionkunata chaskinapaq imata ruranantsiktapis. Kë alli willakïkunataqa, ishkë pachak kima chunka (230) nacionkunapitapis maschömi willakïkäyan, y chusku pachak (400) idiömakunapitapis maschömi willapäkïkäyan. Tsënömi ‘hinantin patsapita, llapan markakunapita, tukïläya idioma parlaq’, waranqëpayan Jehová Diospa testigonkuna kushi kushi kë Reinopita alli willakïkunata willapäkïkäyan (Apocalipsis 7:9). Hinamampis waranqa kuti waranqëpayan nunakunatam, Bibliapita yachakï munaqkunata yachatsiyan y manam cobrayantsu. Hinamampis Jesusqa ‘llapan nunacunam chiquiyäshunqui’ nishpam nerqan cristianokunapaq parlar, tsënö këkaptimpis kë profecía cumplikanqan rikëqa espantëpaqmi (Lucas 21:17).
¿IMATARAQ QAMQA RURANKI?
15 Kë llapan profecïakuna tiempontsikchö cumplikëkanqanta rikar, ¿manaku ushanan hunaqkunachö këkanqantsikta creinki? Jehová Dios munanqanyaqmi kë alli willakïkunaqa predicakanqa, y tsënam “ushakë chäramonqa” (Mateo 24:14, NM). Tsë ‘ushakëqa’, Dios Yaya kë Patsachö llapan mana allikuna ushakätsinan hunaq ninanmi. Y llapan chikeqnintam ushakäratsimonqa, tsëta ruramunampaqqa Jesucristutawan kallpayoq angelninkunatam disponishqa (2 Tesalonicenses 1:6-9). Y mananam Satanaswan demonionkunapis nunakunata ulipäyanqanatsu o llullapäyanqanatsu. Tsëpitanam Diospa Reinonqa llapan wiyakoqkunapaq atska bendicionkunata apamonqa (Apocalipsis 20:1-3; 21:3-5).
16 Satanaspa munëninta ruraqkunapa ushakënin këllachöna kaptinmi, “¿imataraq rurëkäman?”, nishpa llapantsik tapukushwan. Y noqantsikpaq más alli kaqqa Jehová Diospita yachakï, y pë munanqanta rurëmi (Juan 17:3). Llapan shonqïkiwan Bibliapita yachakï. Jehová Diospa voluntadninta ruraqkuna yachakuyanqan wayiman ëwë (Hebreus 10:24, 25). Y Dios Yayapa atska yachatsikïninta yachakï, y pë munanqannö kawë (Santiagu 4:8).
17 Ushanan hunaqkunachöna kawëkanqantsikta nunakuna mana creiyänantam Jesusqa parlarqan. Tsëmi ampipa suwanö chämur llapan nunata ushakäratsimonqa mana shuyëkaqta (1 Tesalonicenses 5:2). Tsëmi Jesuspis willakorqan: “lmanomi Noepa tiempuncho nunacuna cawaquicayarqan; tsenomi Diospita Shamushqa Nuna cutimunan junaqcunapis cawaquicayanqa. Manaraq apäqui tamya captinmi, asta Noe barcuman yecurenqanyaq nunacuna micupäcur, upyacur, casacur caquicayarqan. Y manam cuentata qocuriyarqantsu apäqui tamya janancunachona quecanqantaqa, y llapancunam tse tamyawan ushacäyarqan. Tsenomi jina pasaconqa Diospita Shamushqa Nuna cutimunan junaqpis”, nishpa (Mateo 24:37-39).
18 Tsërëkurmi Jesusqa willakorqan kënö: “Cuidacuyë shonqiquicuna munanqan mana alli bisiucunapita, machaquicunapita, y que bidacho imecapaqpis yarpacachecunapita. Tseno quecayaptiqui, paqtataq tse junaqcuna imeca trampa animalta tsareqno tsapuyäshunquiman. Porqui tsenollam jinantin marcacho nunacunatapis tarenqa. Peru qamcunaqa shuyaquïcäyë imepis Diosman mañacurnin, tse tiempocunacho alli tsaracuyänequipaq. Tsemi Diospita Shamushqa Nunapa nopanchopis mana mantsacushpana shëcäyanqui”, nishpa (Lucas 21:34-36). Jesus nenqantaqa creishwanmi. ¿Imanir? Jehová Dios, y ‘Diospita Shamushqa Nuna’ Jesucristu aprobayanqan nunakunaqa kawëkäyanqam, Satanaspa mana alli mundon ushakäriptin. Hinamampis mana wanushpam kawayanqa shamoq mushoq Patsachö (Juan 3:16; 2 Pedru 3:13).
[Päginapa ura kuchunchö willakï]
Apéndice 218, 219 nishqan päginakunachömi tarintsik Jesucristupa huknin shutinqa Miguel kanqanta.
BIBLIA YACHATSIKONQAN
▪ Ushanan tiempokunachöqa, guërrakunapis, mallaqëkunapis, terremötokunapis, y qeshyakunapis kanmi (Mateo 24:7; Lucas 21:11).
▪ Ushanan tiempokunachöqa, nunakuna kikinkunallatam kuyakuyan, qellëllatam kuyayan, y Diosta mana kuyashpam kikinkunapa kushikïninkunallata kuyayan (2 Timoteu 3:1-5).
▪ Ushanan tiempochöqa, kë Reinopa alli willakïnintaqa hinantin Patsachömi willapäkïkäyan (Mateo 24:14).
[Yachakunapaq kaqpa tapukïninkuna]
1. ¿Imachötaq willamantsik shamoq tiempochö pasananta?
2, 3. ¿Imatataq qateqninkuna Jesusta tapukuyarqan, y ima nishpataq nerqan?
4, 5. a) ¿Imaraq pasarqan Jesus ciëlochö gobernar qallëkuptin? b) Apocalipsis 12:12 nenqannö ¿imaraq pasanan karqan ciëlochö guerra kariptin?
6, 7. ¿Imanötaq, mallaqëkunapaq y guërrakunapaqwan Jesus parlanqan cumplikëkan?
8, 9. ¿Imataq terremötokunapaq y qeshyakunapaq Jesus parlanqan cumplikëkanqanta rikätsimantsik?
10. 2 Timoteu 3:1-5 nishqampita ¿imakunatataq nunakunachö kanan rikanki?
11. Salmo 92:7 nenqannö, ¿imaraq mana alli nunakunata pasanqa?
12, 13. ¿Imakunataq rikätsimantsik ‘kë ushanan tiempokunachö’ ‘rasumpëpa yachë atskayanqanta’?
14. Reinopita alli willakïtaqa, ¿ëka markakunachö, y ëka idiomakunachöraq willapäkïkäyan? ¿Y pikunaraq tsë willapäkoqkunaqa kayan?
15. a) ¿Ushanan hunaqkunachö këkanqantsikta creinkiku, y imanirtaq tsënöqa ninki? b) ¿Imatataq ushakë hunaq apamonqa, Jehová Diosta wiyakoqkunapaq, y chikeqninkunapaqpis?
16. ¿Imakunatataq rurëkankiman?
17. ¿Imanirtaq mana allikunapa ushakënin mana creipaqnö kanqa nunakunapaq?
18. ¿Jesus ima willakonqantataq creishwan?
[93 kaq päginachö dibüjukuna]
“Llapan nunacunata[m] alli willaquinïta willayan[qa] [...] jinantin nasioncunacho.” (Mateo 24:14)
^ ***bh pägk. 8 -17 ¿Imataq Diospita rasumpëpa yachatsikïqa?***
Capítulo 1
¿Imataq Diospita rasumpëpa yachatsikïqa?
¿Rasumpëpaku Dios kuyashunki?
¿Imanötaq Diosqa? ¿Shutin kanku?
¿Pëman witita puëdentsiktsuraq?
¿WAMBRAKUNAPA atska tapukïninkunata wiyashqaku kanki? Parlëta yachakurirllam wakinkunaqa tapukur qallëkuyan. Musyacha nawinkunawan alleq rikëkushurnikim tapïkushunki: “¿Imanirtaq ciëloqa taqë rikoq?”, “¿Imapitaraq qoyllurkunata rurayashqa?” o “¿Piraq pishqukunataqa cantëta yachatsishqa?”. Imanöpa willëta tïrarpis, höraqa manam ni ima rurëta musyarintsiktsu. Y alleq willarishqapis: “¿Imanir?” nishparan yapë tapukuriyan.
2 Manam wambrakunallatsu tapukuyan. Imëpis tapukïkantsikllam, mëmampis chëta munar o mana imapis pasamänantsikta munar, o imatapis musyëta munarlla. Pero alläpa importante tapukïkuna rurëtapis qonqariyanmi wakin nunakunaqa. Tapukurnimpis manam respuestankunataqa ashiyantsu.
3 Kë libropa hana qarancho, prölogocho y capïtulopa qallanan tapukïkunaman yarpakurkï. Wakin más importante tapukunapaq tapukïkunaqa tsëkunam kayan. Tsënö kaptimpis wakin nunakunaqa manam respuestakunata ashiyantsu. ¿Imanir? ¿Bibliachöqa tsë tapukïkunapa respuestankunata tarishwantsuraq? Wakimpaqqa mana tanteëpaqnömi Biblia nenqan. Wakinkunaqa penqakuyanmi tapukïta. Y wakinkunanam pensayan mandakoq religiösokunallapaq tsë tapukïkunaqa kanqanta. ¿Qamqa imataq ninki?
4 Qamqa importante tapukïkunapa respuestanta musyëta munankichi. Höraqa itsa tapukunkiman: “¿Imapaqraq kë patsaman shamorqontsik? ¿Kë kawëllatsuraq llapan? ¿Imanötaq Diosqa?”, nishpa. Allim kë tapukïkunamanqa yarpanki, alläpa precisom claro y rasumpa kaq respuestakunata tarenqëkiyaq ashinëki. Tsëmi alli yachatsikoq kënimpita reqishqa kar Jesucristu kënö nerqan: “¡Imatapis mañacuyaptiqueqa, Dios qoyäshunquim! ¡Asherqa, tariyanquim; puncuta tsactacuyaptiquipis, quichapäyäshunquim!” (Mateo 7:7).
5 Kë tapukïkunapa respuestanta ‘ashirnenqa’ tarinkim, manam envänotsu kanqa (Proverbios 2:1-5). Ima niyäshushqa kayäshuptikipis kanmi y fácil tarinallam kë tapukïkunapa respuestankunaqa. Bibliallachömi këkäyan. Hinamampis, shamoq tiempochö shumaq kawakunapaq, y kanan tiempo kawënintsikchö kushi kushi kanapaqpis yanapamantsikmi. Qallëkushun nunakuna alläpa yarparäyanqan tapukïwan.
¿MANA KUYAKOQTSURAQ DIOS?
6 Awmi, Diosqa manam kuyakuntsu niyanmi wakinqa. Noqantsikpaq yarparaptenqa llapampis hukläyachi kanman niyanmi. Kë täranqantsik Patsachöqa imëkam kan: guerrakuna, chikinakïkuna wanutsinakïkunapis. Llapantsikmi qeshyantsik, hipantsik, y kuyashqantsikkuna wanuptin llakikuntsik. Tsëmi, “Dios kuyamarnintsikqa, ¿manatsuraq llapan problëmakunapita horqaramashwan?”, nishpam niyan wakin nunakunaqa.
7 Más llakinëpaqqa, Diosqa castigakunmi nishpa religiösokunapa mandakoqninkuna nunakunata creitsiyanqanmi. Ima desgraciapis pasariptenqa, Diospa voluntadninmi kashqa niyanmi. Alleq tanteashqaqa, Diosmi culpable kë desgraciakuna pasanampaqqa nikäyanmi. Pero ¿rasumpëpatsuraq tsëqa? ¿Imatataq Bibliaqa yachatsikun? “Pipis [...] ama nitsuntsu: ‘Dios Yayam que mana allita ruranäpaq tentameta munan’ nishpa. Porqui Dios Yayaqa manam ni imepis mana allita rurantsu, y nunacunata manam tentantsu mana allita rurayänanpaq” ninmi Santiagu 1:13. Tsëmi kë Patsachö mana alli rikanqantsikkunapitaqa ni imëpis culpashwantsu Diosnintsikta (Job 34:10-12). Rasumpam, mana allikuna pasanantaqa permitin, pero hukläyam mana allikuna pasananta permitipita, culpayoq këqa.
8 Yarpakurkï, huk jövenna tsurinta, kuyakoq y yachaq teyta wayinllachö wätakonqanman. Kë teytaqa tsurin mana wiyakur wayipita ewkïta munar ewkuptenqa, manam tsarantsu. Tsënönam kë jövenqa mana allikunaman ishkirin mana alli nänita akranqancho. Y kë mana allikunaman ishkiriptenqa, ¿teytanmi culpayoq ninkimantsuraq? Manachi tsënöqa ninkimantsu (Lucas 15:11-13). Hina tsënöllam Diosnintsikpis nunakuna mana alli nänikunata akrakuyänanta haqirishqa, pero tsënö kikinkuna akrakuyanqancho desgraciakunata pasayanqanqa manam Diospa culpannatsu. Y kënö llapan mana allikunata pasayanqampita Diosta culpëqa mana alli këchi kanman.
9 Nunakuna kënö mana alli nänikunacho purikuyänampaq Dios haqerinqanqa razonyoqmi. Pëqa manam ni imanir ni imata willamänantsikraqtsu, alli yachaq y poderoso Kamamaqnintsik karnin. Pero pëqa kuyamarnintsikmi imatapis willaramantsik. Tsëmi, këkunata permitenqankunataqa más yachakushun capítulo 11 nishqanchö. Pero qamqa yachakïkankinam kë kawakïnintsikcho desgraciakuna pasamanqantsikpitaqa Dios mana culpayoq kanqanta. Tsëpa rantenqa kë llapan mana allikunata altsamïtam änimantsik (Isaías 33:2).
10 Hinamampis, Diosqa santom (Isaías 6:3). Tsë ninanqa Jehová Diosqa puro limpiom, y manam mana allikunataqa rurantsu. Tsëmi pëmanqa llapan shonquntsikwan confiakunantsik, pero manam nunamanqa tsënö confiakushwantsu, nunaqa imëka mana alli rurëkunamampis ishkinmi. Ni más honrado kaq gobiernopis manam altsëta puëdentsu nunakuna mana allikunata rurayanqanta. Pero Diosqa alläpa poderösom. Pëqa, llapan mana allikunata y hipakïkunatapis ushakätsita puëdenmi y tsënömi ruramonqa. Tsë llapanta qallaramorqa limpum ushakäratsenqa mana allikunata (Salmo 37:9-11).
DIOSNINTSIKQA LLAKINMI MANA ALLIKUNATA PASASHQA
11 Kë mundochö y kawënintsikchö llapan pasëkanqanta rikar, ¿imaraq Diosnintsik nin shonqunchö? ‘Alli kaqta kuyanqantam’ Bibliaqa yachatsikun (Salmo 37:28). Pëqa altantollam këkan alli o mana alli pasëkanqantapis y chikinmi mana alli rurëkunataqa. Bibliaqa kënömi nin Diosnintsikpaq, “shonqunchömi nanatsikorqan” unë tiempochö nunakuna alläpa mana alli tikrakuriyaptin (Génesis 6:5, 6). Y Diosqa unë kanqannöllam (Malaquías 3:6). Mana allikunataqa chikikanllam y hipaqkunata rikarqa shonqunchömi nanatsikun. Tsëmi Bibliaqa, “Pëqa cuyecamantsicmi” nimantsik (1 Pedru 5:7).
12 ¿Imanirtaq, hipaqta rikämarnintsik Diosqa nanatsikunmi nishwan? Rikäshun huk prueba masta. Bibliachöqa nin, Diosnintsik kikintanö nunata ruranqantam (Génesis 1:26). Tsëmi, nöqantsikpapis alli kënintsik kan, Diospis alli kaptin. ¿Llakinkiku alli nunakunata hipaqta rikarnin? Tsënö qampis llakerqa confiakunëkim Jehová Diospis shonqunchö nanatsikonqanman.
13 Nunachöqa, kuyakoq këninmi alläpa reqishqa. Tsëmi Kamamaqnintsiknö kuyakoq kantsik, y Bibliachöqa “Diosqa allapa cuyacoqmi” nimantsikmi (1 Juan 4:8). Dios kuyakoq kaptinmi noqantsikpis kuyakuntsik. Kë Patsachö llapan mana allikunata ushakätsinëkipaq poderniki kaptenqa, ¿manatsuraq ushakäratsinkiman? ¡Kuyakoq kënikiwanqa rurarinkimanchi! Tsëmi kë Patsachö problëmakunata Diosnintsik ushakäratsimunanman creinkiman. Prólogo nishqanchö Dios llapan änikonqankunata leinqëkiqa manam ardëllatsu: cumplikanqam, kikin Diosmi änikushqa. Pero tsë llapanta creinëkipaqqa kikin änikoq Diostam alleq reqinëki.
QAM REQINËKITAM DIOSQA MUNAN
14 Pipis reqishunëkita munarqa, ¿imatataq puntata ruranki? ¿Manaku shutikita willarinki? Diospaqa, ¿shutin kantsuraq? Atska religionkunam, “Dios” o “Señormi”, shutin niyan, pero këkunaqa manam shutitsu. Këqa “rey” o “presidente” ninannöllam. Atska tïtuloyoqmi Diosqa nimantsikmi Biblia, y tsë tïtulokunachömi “Señor” y “Dios” nishqampis këkan. Pero shutinqa Jehová kanqantam yachatsimantsik. Kënömi nimantsik Salmo 83:18: “Shutikim Jehová, hinantin Patsa hanampaqa qamllam Altísimo kanki”, nishpa. Kë shuti Bibliëkichö mana yuriptenqa, páginas 195 a 197 apendicechömi tarinki maslla musyanëkipaq. Pero rasumpëpaqa unë qellqayanqankunachöqa waranqëpayanmi Diospa shutin yurin. Tsëmi Jehová Diosqa shutinta reqinëkita y shutimpa qayanëkita munan. Diosqa Bibliatam qomarqontsik Pëta reqinëkipaq.
15 Jehová nishpa, kikin Dios shutinta churakonqanqa ¿ima ninanraq? Kë shutiqa, Dios llapan änikonqanta cumplimïta puëdenqanta y llapan munanqantapis ruramunantam rikätsimantsik. Y Pëllapam kë shutinqa. Rasumpëpaqa manam Jehová Diosnöqa pipis kantsu. Wakinllatapis rikärishun.
16 Rikarqontsiknam Salmo 83:18 Jehová Diospaq: “Qamllam Altísimo kanki” nenqanta. Hina pëllapaqmi “Allapa puedeq” nimantsik Apocalipsis 15:3 nishqanchö: “Allapa puedeq Teyta Dioslläcuna, allapa espantaquipaqmi llapan camashqequicunapis. Qamqa alli caqllatam imepis ruranqui, y llapan nasioncunapa mandacoqninmi canqui”, nishpa. “Allapa puedeq” nimarnintsikqa wakin kawaqkunapitapis más kallpayoq kanqantam rikätsimantsik. Más puëdeqmi, manam ni imapis igualantsu pëpa kallpanwanqa. Y “llapan nasioncunapa mandacoqninmi canqui” nimarnintsiknam, imëpitapis hapallanlla kanqanta yarpätsimantsik. Tsëmi Salmo 90:2 nimantsik: “Imëpita y imëyaqpis qamllam Dios kanki”, nishpa. Kë llapanman yarpëqa alläpa espantakïpaqmi.
17 Hina, Jehová Dios hapallanlla kanqantaqa rikätsimantsik, pëlla kamakoq kanqanmi. Tsëmi Apocalipsis 4:11 kënö nin: “Dios, qamllam puedeq canqui. Llapan imecatapis qammi camashqanqui. Cawenincuna qoshqa captiquim, llapanpis cawecayan. Tsemi qamtaqa llapanpis respetayäshurniqui, alabayäshunqui”, nishpa. Tsënömi, ciëlochö mana rikakoq espïritukunata, chipapaq qoyllurkunata, frutakunata, mayukunachö y lamarchö kawaq pescädokunata, y más imëkakunatapis Jehová Dioslla ruramushqa.
¿JEHOVÁ DIOSMAN WITITA PUËDENKIMANKU?
18 Jehová Dios imanö kanqantapis musyarerqa wakin nunakunaqa mantsakayanmi. Dios alläpa karuchö këkanqanta y mana cäsomanqantsiktam pensayan. ¿Allitsuraq kanman kënö pensë? Bibliaqa yachatsimantsik, Jehová Diosqa “manam karuchowtsu noqantsikkunapita” këkan nishpam (Hechos 17:27, QKW). Hinamampis, “witïkuyey Dyosman, i peynam qamkunaman witiramonqa”, nimantsikmi (Santiagu 4:8, QKW).
19 ¿Imanötaq Kamakoq Yayaman witinkiman? Puntataqa, kanan rurëkanqëkita ama haqitsu, llapan puëdenqëkita Diospita yachakï. Tsëmi kikin Jesucristu nerqan: “Qamllam Dios canqui. Noqa Jesucristutam que patsaman cachamarqequi. Y ishcantsicta reqimarnintsicmi, nunacuna wiñe caweyoqna cayanqa”, nishpa (Juan 17:3). Rasumpam, Biblia yachatsikonqannö Jehová Diospita y Jesucristupita yachakïqa ‘wiñe caweman’ o mana ushakaq kawëman apakun. Rikärerqontsiknam “Diosqa allapa cuyacoq” kanqanta (1 Juan 4:16). Pero alläpa yachanëpaq Jehová Dios kanqantapis Bibliaqa nimantsikmi. “Alläpa llakipäkoq, alläpa alli, mana ras piñakoq y alläpa kuyakoqmi” nishpa (Éxodo 34:6). Diosqa “alläpa allim [...] y perdonamänapaqpis listom këkan” (Salmo 86:5). Alläpa pacienciayoqmi (2 Pedru 3:9). Pëqa llapan änikonqankunata kuyakïwanmi cumplin (1 Corintios 1:9). Bibliata leirninmi tarinki Jehová Dios shumaq yachanëpaq kanqanta, y mastapis pëpitaqa yachakunkiran.
20 Rasumpëpam, Diostaqa rikëta puëdentsiktsu huk espíritu kaptin (Juan 1:18; 4:24; 1 Timoteu 1:17). Pero Bibliaqa willamantsikmi imanö kanqantapis. Salmista nenqannöpis: “Jehová yachanëpaq kanqantaqa” rikärinkimanmi (Salmo 27:4; Romanos 1:20). Pëpita más yachakurninmi más reqinki, y tsëqa, masmi kuyanki y lädonchö këkaqnömi kanki.
21 Diosta Yayantsiktanö rikänapaq Biblia animamanqantsiktaqa tanteanki Bibliapita más yachakurmi (Mateo 6:9). Manam kawënintsikllatatsu qomarqontsik, sinöqa alli kawanantsiktam munan, alli teytakuna tsurinkunapaq munayanqannö (Salmo 36:9). Hinamampis, Jehová Diospa amïgon këman chëta puëdenqantsiktam Bibliachöqa yachatsimantsik (Santiagu 2:23). ¡Yarpakurkï, qampis kamakoq Diosnintsikpa amïgonmi kankiman!
22 Bibliapita más yachakuptikeqa, itsa alli këninkunawan yachakïkanqëkita haqirinëkipaq willapäyäshunkiman. Unë creinqëkikunata haqirinëkita mantsar. Pero Jehová Dioswan amigo kënikitaqa ama ni pï michäshunëkita permititsu, Pëllam alli kaq amïgoqa.
23 Qallarqa manam wakin wakintaqa alleqllaqa tanteankitsu. Pero ama mantsakïtsu, mañakï maslla yachatsiyäshunëkipaq. Wambranö humilde këqa allim nerqanmi Jesus (Mateo 18:2-4). Y musyantsiknam wambrakunaqa imëpis tapukïkäyanqanllata. Y Diosqa respuestakuna tarinëkitam munan. Tsënöllam unë nunakunapis Dios reqita selläma munëkuyarqan. Tsëmi Bibliata alleq estudiayarqan, tsënöpam yachakïkayanqan rasumpëpa kanqanta musyayarqan (Hechos 17:11).
24 Jehová Diostaqa alleq reqishun Bibliata estudiarninmi, kë libroqa wakin librokunapitaqa hukläyam. ¿Imanirtaq kë libroqa hukläya? Qateqnin capïtulochönam këtaqa yachakurishun.
[Päginapa ura kuchunchö willakï]
Páginas 195 a 197 apendicechömi tarinki ima ninan y imanö tsë shuti leina kanqantapis.
BIBLIA YACHATSIKONQAN
▪ Diosqa yarparëkashunkim (1 Pedru 5:7).
▪ Bibliachöqa Diospa shutinqa Jehová, ninmi (Salmo 83:18).
▪ Jehová Diosqa pëman witinëkipaqmi invitashunki (Santiagu 4:8).
▪ Jehová Diosqa alläpa kuyakoq, llakipäkoq y alläpa allim (Éxodo 34:6; 1 Juan 4:8, 16).
[Yachakunapaq kaqpa tapukïninkuna]
1, 2. ¿Imanirtaq tapukïkuna rurëqa alli?
3. ¿Imanirtaq más importante tapukïkunapa respuestankunata wakin nunakunaqa ashiyannatsu?
4, 5. ¿Ima importante tapukïkunataraq tapukushwan, y imanirtaq respuestakunata ashishwan?
6. ¿Imanirtaq wakin nunakunaqa Dios mana kuyakoq kanqanta pensayan?
7. a) ¿Imanir-raq Diosqa castigakunmi nishpam religiösokunapa mandakoqninkuna nunakunata creitsiyan nishwan? b) ¿Imatataq rasumpëpaqa Biblia yachatsimantsik hipakïnintsikkunapita?
8, 9. a) ¿Imanötaq musyantsik, mana allikunata permitiwan, culpable këqa hukläya kanqanta? b) ¿Imanirtaq nunakuna mana alli nänikunata akrayanqampita, Dios culpëqa mana alli kanman?
10. ¿Imanirtaq Diosnintsik llapan mana allikunata ushakätsimunanman confiakushwan?
11. a) ¿Imanötaq mana alli rurëkunata rikan Diosnintsik? b) ¿Hipaqta rikämarnintsikqa llakintsuraq Diosnintsik?
12, 13. a) ¿Imanirtaq kuyakoq kantsik, y imanötaq kuyakïnintsik kë mundochö mana alli pasanqankunata rikätsimantsik? b) ¿Imanirtaq kë llapan mana allikunata Dios ushakätsimunanman creintsik?
14. ¿Imataq Diospa shutin y imanirtaq shutimpa qayashwan?
15. ¿Ima ninantaq Jehová shutiqa?
16, 17. ¿Imatataq Jehová Diospita yachatsimantsik kë tïtulokuna: a) “Allapa puedeq”? b) ‘Llapan nasioncunapa mandacoqnin’? c) ‘Camakoq’?
18. ¿Imanirtaq manam Diosmanqa witita puëdentsiktsu nishpa nunakuna pensayan, pero imatataq Bibliaqa yachatsikun?
19. a) ¿Imanötaq Diosman witishwan, y imatataq tarishun? b) ¿Jehová Dios imanö kanqantaq qamta más gustashunki?
20-22. a) Diostaqa manam rikantsiktsu, pero ¿tsëtsuraq pëman witita puëdeshwantsu? b) ¿Alli këninkunawan ima nishparaq willapäyashunkiman, pero imatataq rurankiman?
23, 24. a) ¿Imanirtaq mantsakunkimantsu yachakïkanqëkipita tapukïta? b) ¿Imataraq yachakushun qateqnin capïtulochö?
[12 kaq päginachö dibüju]
Piwampis reqinakïta munarqa, ¿manaku shutikita willanki? Tsënömi Bibliachö, Diosqa shutinta willamantsik
[12 y 13 kaq päginakunachö dibüjukuna]
Jehová Diosmi, Patsachö y ciëlochö kaqta kamashqa, nishpam Biblia yachatsimantsik
[14 kaq päginachö dibüju]
Huk teytapa kuyakïnenqa rikätsimantsik ciëlochö Yayantsik Jehová más kuyakoq kanqantam
^ ***bh pägk. 106 -114 ¿Imanirtaq hipakïkunata Dios rikaran?***
Capítulo 11
¿Imanirtaq hipakïkunata Dios rikaran?
¿Diostsuraq culpable kë Patsachö hipakïkunapita?
¿Ima problëmataq Edén huertachö qallëkorqan?
¿Imanöraq kë mana alli kawakïkunata Dios altsaramonqa?
HUK markachömi, warmikunapis y wambrakunapis waranqëpayan guerrawan wanïkuyarqan. Y pampëkuyarqan huk uchkullamanmi “¿imanir?” nishpa qellqashqa cruzninkuna hiruroq churarkur, kënö llakikïkuna pasashqa kaqkunaqa tsënömi tapukuyan. Y guerrakuna, patsa kuyïkuna, vientokuna, tamyakuna, qeshyakuna, y mana alli nunakuna, kuyashqa kastankunata wanutsiyaptin, o wayinkunata ushakätsiyaptin, y imëkanöpis llakitsir hipatsiyaptinmi, imanir tsë llapan desgraciakuna pasayanqanta musyëta munayan.
2 ¿Imanirtaq kë hipakïkunata Jehová Dios rikaran? Kallpayoq, kuyakoq, yachaq, y justo këkaptenqa, ¿imanirtaq patsachö tsëläya chikikï? ¿Imëllaqa kënö tapukushqaku kanki?
3 Mana allitsuraq, ¿imanirtaq hipakïkunata Dios rikaran nishpa tapukï? Fëninkuna pishiptin, Dios Yayata mana respetarmi tsënöqa tapukuyan, niyanmi wakinqa. Pero Bibliata leirqa, Dios sirveq unë fiel nunakunapis tsënö tapukuyashqantam tarinki. Habacuc nishqan profëtam: “¿Imanirtaq kë mana allikunata rikätsimanki? Hinantinchömi pleitokunata, maqanakïkunata, wanutsinakïkunata y ushakätsinakïkunata rikä” nishpa nerqan Jehová Diosta (Habacuc 1:3).
4 Kënö tapukonqampita, ¿piñapëkorqantsuraq Jehová Dios profëtan Habacucta? Manam, manam piñapëkorqantsu. Tsëpa rantenqa, qellqatserqan Bibliamanmi tsë tapukïninkunata. Hinamampis, tsëtam alleq willarqan fënin miranampaq. Tsënöllam Jehová Diosqa qamwampis rurëta munan. Yarpaptikeqa, “Pëqa cuyecamantsicmi”, nishpam Bibliaqa yachatsikun (1 Pedru 5:7). Nunakunapitapis masmi Diosqa chikïkun kë mana allikunata y hipakïkunata (Isaías 55:8, 9). Tsëpenqa, ¿imanirtaq kë Patsachö tsëläya hipakïkuna kan?
¿IMANIRTAQ TSËLÄYA HIPAKÏKUNA KAN?
5 Tukïläya religionpita nunakunam, ¿imanirtaq tsëläya hipantsik?, nishpa tapukuyashqa pushaqninkunata. Pero tsë pushaqninkunaqa: Diospa voluntadnin y unëpitana tsënö destinashqa kaptinmi llapan pasan, nishpam contestayan. Hinamampis, ciëlochö pëwan kayänampaqmi nunakunatapis wambrakunatapis apakun nishparan niyan wakintanäqa. Pero yachakonqëkinöpis mana allikunataqa manam Jehová Dios rurantsu. Tsëmi Bibliaqa nimantsik: “¡Mana alli rurëkuna, y mana kaqpita hipatsikïkunapis Llapan Puëdeq rasumpëpa Diospitaqa karuchömi këkäyan!”, nishpa (Job 34:10).
6 ¿Musyankiku imanir nunakuna hipakïnintsikkunapita Diosta culpayanqanta? Llapan kallpayoq Dios gobernëkämonqanta creirmi. Y capítulo 3 nishqanchö yachakonqëkita mana musyarmi. Tsëchöqa yachatsishorqëki Satanás kë mundopa gobernanten kanqantam.
7 “Que munducho Diospa mana caqcunaqa diablupa muneninchomi caquicayan”, nishpam Bibliaqa yachatsimantsik (1 Juan 5:19). ¿Këwanqa manaku alleq tantearintsik llapan pasëkanqanta? Awmi, Diabluqa “jinantin marcacho nunacunatam engañaquican” tsëmi mana alli espíritu kanqannö nunakunapis kayan (Apocalipsis 12:9). Satanasqa mana alli, chiki, uli o llullam. Tsëmi makinchö llapan nunakunapis chiki, uli o llulla y mana alli kayan, këmi punta razonqa y tsërëkurmi tsëläya hipakïkunapis kan.
8 Huknin razonnam, capítulo 3 nishqanchö rikanqantsiknö, Edén huertachö punta nuna mana wiyakonqampita patsë, nunaqa hutsasapa tikrashqa. Tsënöpanam imëkatapis ruran kallpayoq këta munar, tsëwannam llakikïta, hipakïta, y guerrakunata apamushqa (Eclesiastés 4:1; 8:9). Tsëmannam hina, kima kaq llakitsimanqantsik razontaqa Bibliachö qayan: “Mana ni ichikllapis pensanqantsikchö pasamanqantsik, mana alli tiempo”, nishpa (Eclesiastés 9:11). Jehová Dios mana kë mundota gobernamuptinmi, imëka mana allipis pasan. Tsëmi mana alli sitiochö y mana alli tiempochö nunakuna këkäyaptenqa imëka mana allikunapis pasayan.
9 Alläpa kushikïpaqmi Diosnintsik kë hipakïkunapita mana culpable kanqan musyëqa. Tsëmi, guerrakunapita wanutsinakïkunapita, hipatsinakïkunapita, Patsa kuyïkunapita, shukukïkunapita, alläpa tamyakunapita y imëka mana allikunapitapis, Diosqa manam culpabletsu. Tsënö kaptimpis, imanirtaq rikaran hipakïkunataqa nishpa tapukïpa respuestantaqa ashinantsikran. Alli clärom këkan Llapan Puëdeq karqa kë llapan hipakïkunata ushakäratsinanta. Tsëpenqa, ¿imanirtaq mana ushakäratsimuntsu? Yachakonqantsiknömi Jehová Diosqa alläpa kuyakoq, tsëmi kë llapanta manaraq ushakäratsimunampaqqa alli razonyoq kanqanta creintsik (1 Juan 4:8).
HUK PROBLEMA QALLËKUN
10 Imanir Dios Yaya hipakïkuna rikaranqanta alleq tanteanapaqqa, yarpärishun mëcho kë problëmakuna qallanqanman. Jehová Diosta mana wiyakuyänampaq Adantawan Evata Satanás ishkiratsiptinmi huk problëmaqa qallëkorqan. Jehová Diospa puëdeq kënimpaqtsu manam Satanasqa parlarqan, Llapan Puëdeq kanqanta musyarqanmi. Mana alleqa parlarqan Gobernacionnimpaqmi. Tsëmi, ulim o llullam Diosqa y manam sirveqninkuna kushikuyänanta haqintsu nishpa Diablu nerqa, Pëqa mana alli gobernantem nikarqan (Génesis 3:2-5). Hinamampis, Dios mana gobernaptenqa más allim nunakuna kakuyanqa neq cuentam nerqan. Tsënöpanam, Jehová Diosllapa autoridadnin ciëlota y Patsata gobernamunampaq kanqampa contran parlëkarqan.
11 Jehová Diosta Adanwan Eva mana wiyakorqa: ‘Manam Dios gobernamänata wanantsiktsu. Allita y mana allitapis kikintsikmi akrakunantsik’ nikäyarqanmi. ¿Imanöraq kë pasanqanta Jehová Dios altsanan karqan? ¿Imanöraq angelkunata rikätsinman karqan, mana wiyakoqkuna akrayanqanqa mana alli kanqanta, y kikin Dios Yaya ruranqanlla alli kanqanta? Adantawan Evata ushakäratsir hukta rurarinman karqan nishpam wakinqa pensayan. Pero Diosnintsikqa Adán y Evapa kastankuna Patsaman huntar huk paraïsoman tikratsiyänanta parlashqanam karqan (Génesis 1:28). Y Jehová Diosqa imëpis llapan änikonqantam cuplimun (Isaías 55:10, 11). Hinamampis, Edén huertachö mana wiyakoqkunata ushakäratsiptenqa, manam Gobernacionnimpaq mana allita parlanqan altsakanmantsu karqan.
12 Más tantearinapaq, matemática nishqan curso yachatsikoq maestrom suma horqëta yachëkätsin alumnonkunata. Pero tsënam huk yachaqtukoq alumnonna, manam horqëkanqëkinöqa allitsu nin, tsënöpanam mana yachaqtanö haqirin maestronta. Pero tsë alumnoqa, noqam más alli suma horqëta yachä nishpam nin kutipëkuryan. Tsënam wakin yachakïkaq mayinkunapis pëman creir maestrompa contran churakäriyan. ¿Imataraq tsë maestro ruranman? Pero tsë contran churakaq alumnokunataqa qarqurita puëdenmi, pero ¿imanöraq wakinqa këta rikäyanman? Tsë yachaqtukoqkunaqa itsapis masllachi yachayarqan nishpachi pensariyanman. Y mana yachanqanta pensarchi maestronkunataqa itsapis manana respetayanmantsu. Pero kananna pensakurkï, tsë suma horqëta yachakoq mayinkuna nöpanchö horqanampaq maestron permitenqanman.
13 Tsë maestronömi Jehová Diospis rurashqa. Yarpaptikeqa, tsë problëmachöqa manam Edén huertachö punta nunakunallatsu kayarqan. Tsëtaqa rikëkäyarqanmi atska waranqa angelkunapis (Job 38:7; Daniel 7:10). Tsë problëmata Jehová Dios altsanqanqa alläpa importantem kanan karqan angelkunapaq y tsëpita nunakunapaqpis. Tsëpenqa, ¿imatataq Jehová Dios rurashqa? Satanás nunakunata imanö gobernanantapis rikätsikunantam permitishqa. Hinamampis, kikinkunapura nunakuna Satanaspa yanapakïninwan gobernanakuyänantam haqirishqa.
14 Rikëkanqantsik maestroqa musyanmi tsë yachaqtukoq alumnonwan qateqninkunaqa engañakuyanqanta. Pero musyanmi hina kë yachaqtukoq munanqannö tsë suma horqëta tïraptenqa llapan alumnokuna rikar cuentata qokuyänanta. Y tsënöpanam tsë yachakïkaq alumnokunaqa cuentata qokuyanqa maestronkunalla rasumpëpa kaqtaqa yachatsikonqanta. Hinamampis, imanir kë yachaqtukoqkunata maestro qarqurenqantapis alleqmi musyayanqa. Tsënöllam, Satanaswan demonionkuna engañakuyanqanta y nunakunapis kikinkunapura mana gobernanakïta puëdeyanqan musyëqa alläpa preciso angelkunapaq y alli shonquyoq nunakunapaqpis, y tsënö cuentata qokuyänantam Jehová Dios munan, y tsenopam musyariyanqa Jeremïaschö: “Alleqmi musyä Jehová, nunapa nänin mana kikimpa kanqanta. Ni kikinllapita mana purenqanta”, nenqanqa rasumpa kanqanta (Jeremías 10:23).
¿IMANIRTAQ KËTSIKA TIEMPO?
15 Pero ¿imanirtaq këtsika tiempo hipakïkuna kananta Jehová Dios rikarashqa? ¿Y imanirtaq kë mana allikuna pasananta rikaranmannatsu? Mä rikärishun ishkë rurëkunata maestro mana rurananta. Huk lädopaqa, haqirinmanmi tsë yachaqtukoq alumno suma horqananta, pero más huk lädopanam mana ni ichikllapis yanaparinmantsu. Tsënöllam hina, Jehová Diospis ishkë rurëkunata mana rurashqatsu. Puntataqa, manam michashqatsu Diabluwan yanapaqninkuna munayanqanta rurakuyänanta. Tsëpaqqa tiempo pasanantam haqirishqa. Waranqëpayan watakunachöqa tukïläya gobiernokunatam nunakuna reqiyashqa y imëkatapis rurayashqam tsë ciencia nishqanwan. Tsënö kashqa kaptimpis, mana alli rurëkuna, waktsayëkuna, wanutsinakïkuna, y imëka mana allipis manam ushakashqatsu. Tsënöpam alli claro rikakïkan nunapura gobernanakïqa alläpa mana alli kanqan.
16 Tsëmannam hina, Satanás kë mundota gobernaptin Jehová Diosqa yanapashqatsu. Mana allikuna mana pasananta haqerqa, ¿manatsuraq Satanasta yanapëkanman? Tsënö kaptenqa, ¿manatsuraq nunapuralla gobernanakur alli kakuyanqanta pensashwan? Awmi, “Diosqa manam ulicuntsu [llullakuntsu]” (Hebreus 6:18).
17 Pero ¿Dios Yayata mana wiyakuyanqanchö llakikïkuna pasanqampitaqa imaraq nishwan? Yarpaptikeqa llapan puëdeqmi Jehová Diosqa. Tsëmi llapan mana alli pasëkanqankunataqa altsamïta puëden, y altsamonqam. Y yachakonqantsiknömi, huk paraïsoman tikrarir kë Patsaqa kutikärenqa nunakuna malograyanqampita. Jesuspa sacrificionman fëninkunarëkurmi, alli nunakunaqa librakäyanqa mana allita hutsa apamonqampita. Y wanushqakunapis kawariyämonqam. Tsënöpam, Dios Yayaqa tsurin Jesucristuwan ‘Diablupa rureninta ushacätsimonqa’ (1 Juan 3:8). Y tsëtaqa Jehová Dios ruramonqa kikin munanqan höram. Tsëmi Pë munanqannö servinapaq tiempontsik qomanqantsikta, y raslla mana piñashpa puntallatana kë llapanta mana ushakätsimonqampitawan alläpa agradecikushwan (2 Pedru 3:9, 10). Tsëyaqmi, Dios Yayaqa alli shonquyoqkunata, rasumpëpa adorë munaqkunata ashikan y kë mana alli mundochö kawëninkunata y hipakïninkunata aguantayänampaqpis yanapan (Juan 4:23; 1 Corintios 10:13).
18 Adantawan Evata Dios Yaya mana rebelakuyänampaq kamashqa kaptenqa, manachi kë llapan hipakïkuna kanmantsu karqan nishpa itsapis wakinqa pensayanman. Imanir mana tsënö ruranqanta musyanëkipaqqa, huk väleq qarënintsik Jehová Dios qarëkamanqantsikta yarpakurkï.
¿IMATARAQ DIOSPA QARËNINWAN RURANKI?
19 Capítulo 5 nishqanchö yachakonqantsiknömi, kikintsik ima ruranantsiktapis akrakunapaq libertadyoq kamashqa kantsik. ¿Alläpa väleq kë qarë kanqanta cuentata qokunkiku? Dios Yayaqa tukïläya animalkunatapis rurashqam, pero animalkunaqa manam pensayantsu, rurayanqanllatam imëpis rurayan (Proverbios 30:24). Nunakunaqa imëka mäquinakunatam rurayashqa, mandayanqanllata rurayänampaq. ¿Tsë mäquinatanölla Diosnintsik kamamashqantsik kaptenqa kushishqatsuraq kawashwan? Manachi kushikushwantsu. Tsëmi kushikuntsik imata ruranapaqpis akrakïta puëdenqantsikta, imanö nuna kanantsikta, imanö kawanantsikta, y imanö amïgokunata akranantsiktapis. Tsënö libre këqa alläpam gustëkämantsik, y tsënö kanatam Diospis munan.
20 Mana nirëkar servinataqa manam Jehová Dios munantsu (2 Corintios 9:7). ¿Shonqumpita patsë “Alläpam kuyëkoq” nishpa wambrankuna niyänantatsuraq, o mana munëkarlla “Alläpam kuyëkoq” niyänantatsuraq teytakuna munayanman? Tsëmi qam tapukunëki: “¿Ima ruranätapis kikï akrakunäpaq libertadnï Jehová Dios qomanqanwan imataraq noqa ruräman?” nishpa. Satanás y Adanwan Evapis, kë qarëninkunawanqa pasëpa mana allitam rurayarqan, Jehová Diostam wiyakuyarqantsu. ¿Y qamqa? ¿Imataraq ruranki?
21 Qamqa alli rurëta puëdenkim kikintsik akrakunäpaq Jehová Dios libertadnintsik qomanqantsik qarëwan. Tsëmi atska waranqa Jehová Diosta adoraq nunakunapa lädonman churakëta puëdenki. Kë nunakunaqa alläpam Jehová Diosta kushitsiyan, engañakoq y mana alli gobernante Satanás kanqanta rikätsikurnin (Proverbios 27:11). Alli kawakïta akrarqa qampis tsënömi ruranki. Y qateqnin capïtulochömi yachakushun imanö tsë alli kawakï kanqantaqa.
BIBLIA YACHATSIKONQAN
▪ Mana allikuna pasanqampitaqa Diosqa manam culpayoqtsu (Job 34:10).
▪ Ulim o llullam y manam sirveqninkuna kushikuyänanta haqintsu nishpa Diablu Jehová Diospaq nerqa, mana alli gobernantem nikarqanmi (Génesis 3:2-5).
▪ Jehová Diosqa, Tsurin Jesucristuwanmi, llapan hipakïkunata ushakäratsimonqa, y Diospita rakikarnin imëka mana alli rurayanqankunatapis altsamonqam (1 Juan 3:8).
[Yachakunapaq kaqpa tapukïninkuna]
1, 2. ¿Imakunataq llakitsimantsik, y imakunatataq nunakuna tapukuyan?
3, 4. a) ¿Imanirtaq hipakïkunata Dios permitin nishpa tapukï mana hutsa kanqanta imawantaq rikätsimantsik? b) ¿Imanötaq mana allikunata y hipakïkunata Jehová Dios rikan?
5. ¿Imataq hipakïnintsikkunapita niyan, pero imatataq Bibliaqa yachatsimantsik?
6. ¿Imanirtaq nunakuna culpatsayan Diosta llapan hipakïkunapita?
7, 8. a) ¿Imanötaq nunakuna kë mundopa gobernantennö mana alli kayanqanta rikätsikuyan? b) ¿Imanirtaq nunakunata hutsasapa kënin y imëka mana allikuna pasanqan hipatsin?
9. ¿Imanirtaq hipakïkunata Jehová Dios rikaränampaqqa alli razonyoq kanqanta creintsik?
10. ¿Imapitataq Satanás mana allita parlëkarqan, y imanötaq rurarqan?
11. ¿Imanirtaq Edén huertachö Adanwan Eva hutsallakuriyaptinlla ushakäratserqantsu Jehová Dios?
12, 13. ¿Ima rurëwantaq tanteatsimantsik nunakuna gobernanakuyänanta y Satanás kë mundota gobernananta Jehová Dios permitenqanta?
14. Kikinkunapura nunakuna gobernanakuyänanta Jehová Dios permitenqanwanqa, ¿imakunataraq yachakuyanman karqan?
15, 16. a) ¿Imanirtaq këtsika tiempo hipakïkuna kananta Jehová Dios rikarashqa? b) ¿Imanirtaq mana allikuna pasananta Dios Yaya permitishqa?
17, 18. Satanaswan gobiernokunaqa imëka mana allikunatam rurayämushqa, pero ¿imataraq ruranqa Jehová?
19. ¿Ima väleq qarëtataq Jehová qomarqontsik, y imanirtaq alläpa väleqtanö rikashwan?
20, 21. ¿Imatataq rurashwan kikintsik akrakunäpaq Jehová Dios libertadnintsik qomanqantsik qarëwan, y imanirtaq tsëtaqa munashwan?
[106 y 107 kaq päginakunachö dibüju]
Jehová Diosqa chipyëpam ushakätsimonqa hipakïkunata
[110 kaq päginachö dibüju]
¿Huk alumnoqa maestrompita más yachaqtsuraq yachatsikunampaq?
[113 kaq päginachö dibüju]
Diosmi yanapashunki hipakïkunata aguantanëkipaq
^ ***bh pägk. 18 -26 Jehová Diospitam Bibliaqa shamun***
Capítulo 2
Jehová Diospitam Bibliaqa shamun
¿Imachöraq Bibliaqa hukläya wakin librokunapita?
¿Imanötaq Biblia yanapamantsik kawënintsikchö problëmakunata altsanapaq?
¿Imanirtaq Bibliachö profecïakunaman creishwan?
¿YARPANKIKU huk alli amïguïki huk shumaq qarëniki qarekushonqëkita? Alläpachi kushïkorqëki. Tsë qarëwanmi amïguïki kuyashonqëkita rikätsishorqëki, y alläpachi qampis agradecikïkorqëki.
2 Tsënömi Bibliapis, Diosnintsikpa shumaq qarënin, tsëmi alläpa agradecido kashwan. Kë librochöqa imëpis mana musyanqantsiktam musyarintsik. Kë librochöqa nimantsik: Cielo, qoyllurkuna, Patsa y punta nunakuna imanö kamashqa kayanqantam. Hinamampis kawënintsikchö problëmakunata y mana alli munënintsikkunatapis altsanapaqmi alli consëjokunata tarintsik. Y kë Patsachö Diosnintsik munanqan imanö cumplikänantapis nimantsikmi. ¡Imanö shumaq qarëmi kë libroqa!
3 Hina alläpa alli y kushikïpaq qarëmi Bibliaqa, ¿imanir? Kikin qellqatsimoqnin Jehová Diospita yachatsimarnintsik. Alleq reqinantsikta munarmi kë librontsikqa qarëkamarqontsik. Awmi, Bibliaqa yanapamantsik Jehová Diosman más witikïkunapaqmi.
4 ¿Huk Bibliëki kapushunkiku? Kapushuptikeqa, alläpa allim y wakinkunapapis kanmi. Ishkë waranqa kima pachak idiomakunapitapis maschömi horqayämushqa y casi llapan nunakunam katsiyan, tsëmi nunakunapaqa pullanlla o llapan karpis Bibliankuna kayäpun. Waranqa kuti waranqapitapis mastam cada semana nunakunapa makinchö Bibliakunata haqiyan, y kananyaqqa waranqa kuti waranqapitapis más waranqëpayanmi Bibliakunata llapanta o pullanllata karpis rurayashqa. Manam ni ima librowampis igualantsu.
5 Hinamampis “Teyta Diospa palabranqa quiquinpitam shamun” (2 Timoteu 3:16). ¿Ima ninantaq këqa? Kikin Bibliam willamantsik: “Diosnintsicpaq willacurmi, escribiyarqan Santu Espiritu cäyitsishqannolla” nishpa (2 Pedru 1:21). Imanömi huk nuna huk cartata qellqatsikun huktawan, tsënömi tsëpis karqan. Cartachö qellqarëkaqqa tsë qellqatsikoq nunapa pensamientonmi, y pëpa cartanmi, manam qellqaqpatsu. Tsënömi hina Bibliachöqa Diospa pensamientonkuna këkan, y manam qellqaq nunakunapa pensamientonkunatsu. Awmi, Bibliaqa “Diospa rasunpa palabranmi” (1 Tesalonicenses 2:13).
RASUMPA KAQLLATA PARLAQ Y MANA CONTRANAKOQ LIBRO
6 Waranqa hoqta pachak (1.600) watachöran Bibliataqa qellqar ushayarqan y manam huk tiempollachötsu kë nunakunaqa kawayarqan, tukïläya oficioyoqmi kayarqan: Murupakoqkunapis, pescadorkunapis y mitsikoqkunapis, profëtakunapis, juezkunapis y reykunapis kayarqanmi. Hina huk Evangelio qëllqaqpis médicom karqan, Lucas shutiyoq. Tukïläya tiempochö kë qellqaq nunakuna kawayashqa kayaptimpis, qallanampita ushananyaq tsë tëmallatam parlan y manam contranakuyantsu.
7 Nunakunapa kawëninkunachö imanö problëmakuna qallëkonqantam Bibliapa qallanan librochöqa willamantsik, y ushanan librochönam imanö kë Patsa selläma shumaq huerta tikrarinanta rikätsimantsik. Atska waranqa watakunanam Biblia qellqakanqampitaqa pasashqa, y tsëchö qellqarëkanqanqa rikätsimantsik Dios Yaya llapan munanqanta cumplimunantam. Bibliachö huk yachatsikïlla kanqanqa rikätsimantsik rasumpëpa Diospita kë libro shamonqantam.
8 Bibliaqa exactom cientïficokuna niyanqanchöpis. Cientïficokunapa más puntantam parlarqan. Levítico librochömi, unë israelitakuna limpio kayänampaq y qeshyarnenqa chusku chunka hunaq campamentopita más karuchö kayänampaqwan leykuna karqan, y kë leykunataqa manam ni ichikllapis wakin markakunaqa reqiyarqantsu. Hinamampis unëqa, Patsaqa pampam niyarqanmi, pero Bibliachöqa unëpitanam Patsaqa pelotanö redondom nikarqan (Isaías 40:22). Tsënöllam hina, Patsaqa ‘warkurëkan mana ni imapis kaqchömi’ nikarqan (Job 26:7). Awmi, manam ciencia librotsu Bibliaqa pero cientïficokuna estudiayanqampita imatapis parlarqa preciso kaqllatam willakun. ¿Manaku tsënö preciso kananta shuyarantsik kikin Diospita shamoq libropitaqa?
9 Unë pasanqankunata willamarnintsikpis precïsom Bibliaqa. Manam unë nunakunapa shutinkunallatatsu nimantsik, sinöqa unë kastankunapitapis llapantam willamantsik. Unë pasanqankunata willakoqkunaqa manam willakuyantsu mana alli rurëninkunata o markankunata ushakätsiyanqantaqa, pero Biblia qellqaqkunaqa honradom kayarqan, qellqayarqanmi hutsankunata y markankuna mana allikunaman ishkiyanqantapis. Números nishqan librochömi hutsaman ishkenqanta, y tsënöpa Dios piñapanqantapis qellqarqan kikin Moisés (Números 20:2-12). Kënö honrado këtaqa manam huk librokunachöqa tarintsiktsu, pero Bibliachöqa tarintsikmi, Diospita shamushqa libro kaptin.
SHUMAQ CONSEJAKOQ LIBRO
10 Bibliaqa Diospa pensamienton karmi alläpa alli: “Yachatsicunantsicpaq, mana allita rurayaptin willapänantsicpaq, piñapänantsicpaq y allicunallatana ruranantsicpaqpis” (2 Timoteu 3:16). Alläpa alli yanapakoq librom. Y Biblia qellqatsimoq nunakunapa kawëninkunata alleq reqenqantam rikätsimantsik. Awmi, kikin Kamamaqnintsik Jehová Diosmi Biblia qellqatsimoqqa. Kikintsikpitapis más alleqmi pëqa ima pasëkanqantsiktapis musyan. Hinamampis, kushishqa kawanapaq, y mana alli rurëkunata haqinapaq, imata wananqantsiktapis musyanmi.
11 Sermón del Monte nishqanman yarpë, Jesus discursanqanqa capítulos 5 a 7 de Mateo nishqan librochömi këkan. Kë discursochöqa Jesus parlarqan tukïläya tëmakunatam, wakinkunam kayarqan imanö kushikïta tarinapaq, imatapis piñatsinakurnin imanöpis altsanapaq, imanö Diosnintsikman mañakunapaq, imanö qellëta, y cösaskunata rikänapaq. Kë llapan yachatsikonqankunaqa kanampis alläpa importantellam.
12 Bibliachö alli consëjonkunaqa, familiapaq, trabäjopaq, y nuna mayintsikkunata imanö rikänapaqwanmi parlan. Kë consëjokunaqa hinantin Patsachö nunapaqmi, y llapanchömi yanapakun. Tsëmi Jehová Diospa llapan Palabran alläpa alli kanqantaqa profeta Isaïasmi qellqarqan; “Noqam Jehová Diosniki kä, kikikipa biennikipaq yachatsishoqniki” nishpa (Isaías 48:17).
SHAMOQ TIEMPOKUNACHÖ IMAPIS PASANANTA WILLAKOQ LIBRO
13 Atska profecïakunatam Bibliachöqa tarintsik, y wakinqa cumplikashqanam. Rikärishun, Isaías shutiyoq Profëtaqa qanchis pachak watakunapitapis masraq Jesus yurinampaq pishikaptinmi kawarqan, pëwanmi Jehová qellqatserqan Babilonia marka ushakänampaq (Isaías 13:19; 14:22, 23). Hinamampis imanö kë marka ushakänantapis willakorqanmi. Mayu yakuta tsakiratsirmi y mana peleashpam soldädokuna kë markamanqa yëkuriyänan karqan. Y manam tsëllatsu llapan. Hina, profecïaqa Babilonia markata Ciro nishqan rey ushakätsinantapis willakïkarqannam (Isaías 44:27–45:2).
14 Ishkë pachak wata pasarishqanchönam, 5 al 6 octubre paqas, 539 wata manaraq Cristo shamuptin, Babilonia tsimpanman soldädokuna campamentonkunata patsäratsiyarqan. ¿Pitaq dirigicarqan? Persiapa reynin Ciro shutiyoq nunam. Llapampis listonam këkarqan tsë profecía cumplikänampaq. Pero ¿mana peleashpatsuraq profecía nenqannö, tsë marka ushakätseq Cïropa soldädonkuna yëkuriyanman karqan?
15 Tsë paqasqa huk fiestatam rurëkäyarqan Babiloniokuna, y hatusaq perqankuna kaptinmi yamë kushishqa kakïkäyarqan. Tsëyaqnam, Cïroqa Babiloniapa pasaq mayuta huk lädopa tumaratserqan, y yaku wallkäriptinnam Cïropa soldädonkuna tsimpariyarqan Babiloniapa perqankunayaq. Pero tsimparirpis, ¿imanöraq tsë hatusaq perqakutaqa pasayarqan? ¡Tsë markapa punkuntash qonqëkur kicharëkaqta haqirishqa kayänaq!
16 Jehová Diosqa kënöshi nishqa kanaq Babiloniapaq: “Manam ni imëyaqpis tsëchöqa tärayanqanatsu, y árabe nunaqa manam carpanta tsëchöqa patsätsenqanatsu, y mitseqkunapis manam tsëchöqa animalninkunata mitsikuyanqanatsu” (Isaías 13:20). Kë profecïaqa manam kë marka ushakänanllapaqtsu nerqan, sinöqa, tsë markachö mana ni imëyaqpis tärayänampaqwanmi. Tsënö cumplikanqantaqa kikikipis rikärinkimanmi. Y 80 kilómetros Irakpa capitalnin Bagdad nishqan markapa sur lädonchömi këkan unë Babilonia ushakashqa marka. Kananyaqpis manam tsëchöqa pipis tärantsu, tsënöpam: “Ushakätsikoq pitsanawanmi pitsarishaq” nishpa Jehová Dios nenqan cumplikarqan (Isaías 14:22, 23).
17 Rikanqantsiknöpis, Biblia nenqan profecïakunaqa llapampis cumplikanmi, ¿manaku këqa fënintsikta más miratsin? Unë tiempochö änikonqankunata cumplenqanqa, yachatsimantsik shamoq tiempochö Patsata huk shumaq paraïsoman tikratsimunampaq änikonqantapis cumplimunantam (Números 23:19). Y “wiñe caweta qomänantsicpaq caqtaqa rasonpa caqllata parlacoq Teyta Diosmi änimarqantsic manaraq patsatapis camar”, këta cumplimunantapis shuyarantsikmi (Titu 1:2).
‘DIOSPA PALABRANQA CAWATSICOQMI’
18 Kë capïtulochö yachakonqantsikqa rikätsimantsik Bibliaqa hapallanlla alli libro kanqantam. Pero manam profecïakunallatsu, alli consëjokunallatsu, ni científicamente preciso kanqanllatsu kë librotaqa alleq valoryoqta ruran. Sinöqa apóstol Pablu nenqannömi: “Diospa palabranqa cawatsicoq palabra carmi, allapa poderyoq. Y ishcan ladupa cösa afilashqa espadanoran yarpenintsicmanpis shonquntsicmanpis charcun imano canqantsictapis musyatsimänantsicpaq” (Hebreus 4:12).
19 Bibliachö Diospa Palabranqa kawënintsik cambiëta puëdenmi. Yanapamantsikmi imanö kanqantsiktapis rikäkunapaq. Manam Diostam kuyä ninanllatsu. Rasumpëpaqa, alli pensënintsikkunata y munënintsikkunataqa rikätsikushun Bibliapita yachakonqantsikta rurarninmi.
20 Rasumpëpam Bibliaqa Diospita shamun. Tsëmi leinantsik, estudianantsik y kuyanantsik. Mana haqishpa yachakïkë, tsënöpam rikätsikunki Diospa qarëninta agradecikonqëkita. Hinamampis nunakunapaq Diosnintsik kë Patsachö ruramunampaq kaqkunatapis yachakunkim. Qateqnin capïtulochönam rikäshun, ima tsë änikonqan kanqanta, y imanö ruramunantapis.
[Päginapa ura kuchunchö willakïkuna]
Kayanmi, hukta huktam parlan Bibliaqa neqkuna, pero kënö parlayaptimpis manam pruëbankuna kantsu. Maslla musyanëkipaqqa Jehová Diospa testigonkuna rurayashqan, La Biblia... ¿la Palabra de Dios, o palabra del hombre? nishqan libropa capïtulon 7 nishqanta ashinki.
Lucas 3:23-38 nishqanta rikë ima kastapita Jesus shamonqantapis alleq tanteanëkipaq.
Bibliachö profecïakunata más musyanëkipaqqa tarinki Jehová Diospa testigonkuna rurayämonqan Un libro para todo el mundo págs. 27-29 nishqan folletochömi.
Llapan profecïakuna cumplikanqankunapitaqa, Babilonia ushakanqanllatam yachakurerqontsik. Wakin ushakaq markakunaqa kayan Tiro y Nínive nishqan markakunam (Ezequiel 26:1-5; Sofonías 2:13-15). Hinamampis profeta Danielqa, Babilonia ushakäriptin, mëqan markakunapis Babilonianö puëdeq kayänampaqpis qellqarqanmi, tsëchömi qellqarqan Medopersia y Grecia nishqan markakunapaqpis (Daniel 8:5-7, 20-22). Jesuschö Mesiaspaq cumplikanqan profecïakunataqa tarinki, págs. 199-201 apéndice nishqanchömi.
BIBLIA YACHATSIKONQAN
▪ Bibliachöqa Diospa pensamientonmi këkan, tsëmi preciso y creipaq (2 Timoteu 3:16).
▪ Bibliapa consëjonkunaqa alläpa allim llapan kawënintsikchö yanapamänantsikpaq (Isaías 48:17).
▪ Bibliachö Dios änikonqankunaqa cumplikanqam (Números 23:19).
[Yachakunapaq kaqpa tapukïninkuna]
1, 2. ¿Imanirtaq Diosnintsikpa shumaq qarëninmi Bibliaqa nintsik?
3. ¿Imanirtaq Jehová qarëkamarqontsik Bibliata, y imanirtaq kë qarëqa alläpa alli y kushikïpaq?
4. ¿Imanö atska Bibliakuna yarqonqantaq espantëpaq?
5. ¿Imanirtaq “Teyta Diospa palabranqa quiquinpitam shamun” nintsik?
6, 7. ¿Imanötaq musyantsik Biblia mana contranakonqanta?
8. ¿Cientïficokuna ima niyanqantataq Bibliaqa unëpita preciso kaqllata willakïkarqan?
9. a) ¿Imanö unë pasanqankunata willakurtaq, Biblia preciso kanqanta rikätsimantsik? b) ¿Imanirtaq Biblia qellqaqkunaqa honrado kayarqan?
10. ¿Imanirtaq Bibliaqa alli yanapakoq libro?
11, 12. a) ¿Imakunapaqtaq Jesus parlarqan Sermón del Monte nishqanchö? b) ¿Ima preciso tëmakunapaqtaq Bibliaqa parlan, y imanirtaq consëjonkunaqa imëpis y imëyaqpis alli kanqa?
13. ¿Babilonia markata ima pasanantataq, profëtan Isaiaswan Jehová qellqatserqan?
14, 15. ¿Imanötaq Babilonia ushakänampaq Isaías qellqanqan profecía cumplikarqan?
16. a) Isaías qellqanqannö, ¿imataq pasarqan Babiloniata? b) ¿Imanötaq cumplikärerqan Babiloniachöqa pipis täranqatsu nishpa Isaías qellqanqan?
17. ¿Imanirtaq profecïakuna cumplikanqan, fënintsikta miratsin?
18. ¿Imataq nerqan Pablu ‘Diospa Palabrampaq’?
19, 20. a) ¿Imanötaq Biblia yanapamantsik imanö kanqantsiktapis rikäkunapaq? b) ¿Imanötaq Jehová Dios Bibliantsik qarëkamanqantsikta agradecikunkiman?
[19 kaq päginachö dibüjukuna]
Traducción del Nuevo Mundo de las Santa Escrituras nishqan Bibliaqa atska idiomachönam yarqamushqa.
[22 kaq päginachö dibüjukuna]
Profeta Isaiasmi qellqarqan Babilonia marka ushakänampaq
[24 y 25 kaq päginakunachö fötu]
Ushakashqa Babilonia marka

robotstxt: allowed

filter: keep